Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - Programm Leġiżlattiv u ta’ Ħidma tal-Kummissjoni 2007 /* KUMM/2006/0629 finali */





[pic] | KUMMISSJONI TAL-KOMUNITAJIET EWROPEJ | Brussel 24.10.2006 KUMM(2006) 629 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Programm Leġiżlattiv u ta’ Ħidma tal-Kummissjoni 2007 KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI PROGRAMM LEĠIŻLATTIV U TA’ ĦIDMA TAL-KUMMISSJONI 2007 1. INTRODUZZJONI Fl-2007 l-Unjoni Ewropea se tiċċelebra l-ħamsin anniversarju tat-Trattati ta' Ruma. Ħamsin sena ta’ kostruzzjoni Ewropea ġabu magħhom il-paċi, il-prosperità ekonomika u soċjali u l-istabbiltà, ibbażati fuq valuri u prinċipji komuni. L-Ewropa qed tinbidel: Hija se tilqa' żewġ Stat Membri ġodda, trid tiffaċċja l-effetti tal-globalizzazzjoni u tibni rwol ġdid fix-xena internazzjonali. L-aspettattivi taċ-ċittadini ta’ l-UE żdiedu matul l-aħħar ħamsin sena. Dan huwa kemm għarfien tar-relevanza akbar ta’ l-UE kif ukoll sfida għall-mexxejja kollha ta' l-Ewropa. Iċ-ċittadini ta’ l-UE iridu jifhmu iktar x’tagħmel l-UE u kif tagħmlu. Iċ-ċittadini jridu li jkollhom vuċi f’dak li tagħmel l-UE. Huwa għalhekk li fl-2007 fil-ħamsin anniversarju tat-Trattati ta’ Ruma, il-Kapijiet ta’ Stat u Gvern flimkien mal-Kummissjoni u l-Parlament Ewropew se jerġgħu jġeddu l-impenn Ewropew fid-Dikjarazzjoni ta’ Berlin, biex jerġgħu jimpenjaw ruħhom għal Ewropa ikbar, sostenibbli, miftuħa u kompetittiva, Ewropa għanja fil-kisbiet u fl-għanijiet politiċi. L-2007 se tkun ukoll sena kruċjali biex jinstab arranġament istituzzjonali. Il-Kunsill Ewropew ta' Ġunju li għadda ddefinixxa proċess ċar u skeda, u l-presidenza li jmiss ser ikollha l-missjoni li tippreżenta rapport li jkun fih valutazzjoni ta' l-istat tad-diskussjonijiet fir-rigward tat-Trattat kostituzzjonali u li tesplora żviluppi ġodda. Il-Kummissjoni biħsiebha tipparteċipa bis-sħiħ fil-proċess u għandha tikkoopera ma' l-istituzzjonijiet l-oħra, bl-għan li tikkontribwixxi għal arranġament istituzzjonali komplet. Din il-Kummissjoni stabbiliet l-għanijiet strateġiċi tagħha fil-bidu tal-mandat tagħha: li tqiegħed l-Ewropa fit-triq tal-prosperità; li ssaħħaħ l-impenn tagħna lejn is-solidarjetà; li ssaħħaħ is-sigurtà taċ-ċittadini u, fl-aħħarnett, li tipproġetta u tippromwovi dawn il-prijoritajiet lil hinn mill-fruntieri tagħna b'vuċi iktar soda fid-dinja.[1] Dawn l-għanijiet ikomplu jagħtu d-direzzjoni prinċipali għall-ħidma tal-Kummissjoni, u huma l-pedament għall-approċċ ta' partenarjat li huwa essenzjali għat-twettiq ta' l-oqsma ta' politika ambizzjużi f'dinja kumplessa. Dawn iż-żewġ aġendi politiċi jikkumplimentaw l-Istrateġija mġedda ta' Liżbona għat-tkattir u l-impjiegi u l-Istrateġija għall-Iżvilupp Sostenibbli li reġgħet ġiet ikkonfermata fil-Kunsill Ewropew f'Ġunju: - Fil-Ħarifa 2005, l-Unjoni Ewropea qablet li tqiegħed il-globalizzazzjoni fiċ-ċentru ta' l-aġenda politika tagħha. F’Hampton Court, sett ta’ oqsma ta’ politika relatati ma’ xulxin kienu identifikati bħala li jeħtieġu rispons Ewropew: ir-riċerka u l-iżvilupp, l-universitajiet, id-demografija, u l-enerġija, flimkien mas-sigurtà u rispons estern iktar effettiv. - F’Mejju ta’ din is-sena, il-Kummissjoni ppreżentat strateġija fuq żewġ livelli maħsuba biex l-Ewropa timxi 'l quddiem, fid-dokument tagħha intitolat “Proġett għaċ-ċittadini: Il-kisba tar-riżultati għall-Ewropa”. Il-kwistjonijiet istituzzjonali u kostituzzjonali li qed tħabbat wiċċha magħhom l-Ewropa ma jistgħux jitqegħdu f’ġenb wieħed – iżda jistgħu jiġu indirizzati b’mod parallel ma’ aġenda politika attiva li tiffoka fuq dak li ċ-ċittadini jkunu qed jistennew u fuq il-bżonnijiet tagħhom. Riżultati konkreti għandhom ikabbru l-fiduċja taċ-ċittadini fil-proġett Ewropew u joħolqu l-kondizzjonijiet tajbin għal ftehim istituzzjonali ambizzjuż. Is-sena li għaddiet l-Unjoni Ewropea impenjat ruħha fit-triq li twettaq programm politiku ambizzjuż. L-Istrateġija ta’ Liżbona reġgħet ġiet imnedija u l-Kummissjoni wriet b’liema mod l-innovazzjoni tista’ ssir it-termometru ta’ l-ekonomija Ewropea – partikolarment fuq il-livell ta’ l-edukazzjoni, ir-riċerka u l-innovazzjoni f’forma ta’ Istitut Ewropew tat-Teknoloġija. Intlaħaq ftehim interistituzzjonali dwar il-qafas baġitarju għas-seba' snin li ġejjin u l-programmi finanzjarji l-ġodda se jibdew fl-1 ta' Jannar 2007. Ir-reviżjoni ta' l-Istrateġija għall-Iżvilupp Sostenibbli ta' l-UE, adottata mill-Kunsill Ewropew ta' Ġunju fuq il-bażi tal-proposta mill-Kummissjoni, tipprovdi metodu komprensiv fuq perjodu ta' żmien twil maħsub biex ipoġġi l-oqsma ta' politika ta' l-UE fi triq iktar sostenibbli. Il- Green Paper dwar il-politika ġdida dwar l-enerġija għall-Ewropa tinkludi proposti konkreti dwar l-aspetti interni u esterni tal-politika ta’ l-enerġija li għandhom jiġu żviluppati bl-għan li jinkisbu s-sosteniblità, il-kompetittività u s-sigurtà tal-provvista ta’ l-enerġija. Il- Green Paper dwar politika marittima futura għall-Unjoni nediet dibattitu dwar politika marittima tassew integrata li waqt li ssaħħaħ il-protezzjoni tal-qasam marittimu, għandha tiftaħ possibbiltajiet ta' tkattir u ta' impjiegi li għadhom ma ġewx strumentalizzati. Id-dokument intitolat “L-Ewropa fid-Dinja” juri kif l-UE tista' ssemma' leħinha fid-dinja fuq livell kumpatibbli mas-saħħa ekonomika tagħha. Il-Kummissjoni issoktat bid-djalogu internazzjonali dwar ir-reġim futur internazzjonali tal-ġlieda kontra t-tibdil fil-klima. Dan il-Programm ta’ Ħidma jfassal dak li se tagħmel il-Kummissjoni biex tilħaq l-għanijiet strateġiċi fl-2007. Il-Kummissjoni żviluppat il-programm għall-2007 billi ħadet vantaġġ mir-reazzjonijiet mill-Parlament Ewropew, mill-Kunsill u mill-istituzzjonijiet l-oħra dwar il-Politika Strateġika Annwali għall-2007. Id-djalogu strutturat stabbilit taħt il-Ftehim Qafas bejn il-Parlament Ewropew u l-Kummissjoni u r-“rapport fil-qosor”" adottat mill-Konferenza tal-Presidenti kienu partikolarment prezzjużi u wrew kif l-għanijiet komuni jistgħu jiġu trasformati f'azzjonijiet konkreti u f'riżultati tanġibbli. - Rigward il- prosperità , il-Kummissjoni se tkompli tippromwovi l-immodernizzar ta’ l-ekonomija Ewropea permezz ta’ l-Istrateġija mġedda ta’ Liżbona għat-tkattir u l-impjiegi, u suq intern dinamiku, b'sett ta’ miżuri relatati biex jippromwovu l-għarfien, l-innovazzjoni u ambjent għat-tkattir. Dan jinkludi l-ħolqien ta' qafas Ewropew għall-immigranti ekonomiċi. Il-Kummissjoni se tmexxi l-inizjattivi li jippromwovi l-aspetti esterni tal-kompetittività stabbilitti fil-Komunikazzjoni tagħha ta' l-4 ta' Ottubru 2006 dwar l-"Ewropa Globali, nikkompetu fid-dinja". L-enerġija se tkun fiċ-ċentru ta’ l-attenzjoni, bl-ewwel Analiżi Strateġika Ewropea ta' l-Enerġija li se tħabbar fażi ġdida fil-politika Ewropea ta’ l-enerġija biex tgħin tindirizza l-bidla fil-klima. Il-Kummissjoni se tressaq il-perspettivi tagħha dwar kif biħsiebha twaqqaf politika marittima ġdida. - Is- solidarjetà , il-ħarsien ta' l-ambjent, il-ġestjoni sostenibbli u l-użu tar-riżorsi naturali, u s-saħħa u l-ġid taċ-ċittadini jmorru id f'id mat-tkattir u l-impjiegi. Il-fatt li l-2007 hija s-“Sena Ewropea ta’ l-Opportunitajiet Ugwali”, se jfakkar lill-Ewropej li l-aspett soċjali huwa fil-qalba ta' kif taħdem l-Ewropa. Il-Kummissjoni se tevalwa s-sitwazzjoni soċjali fl-UE, kif mitlub mill-Kunsill Ewropew f'Ġunju 2006, b'enfażi partikolari fuq il-kwistjonijiet ta' aċċess u opportunità, bil-għan li jiġi stabbilit kunsens ġdid dwar l-isfidi soċjali li qed tiffaċċja l-Ewropa. L-aġġornament ta’ l-oqsma ta’ politika biex jissodisfaw il-bżonnijiet tas-soċjetà Ewropea huwa pass prinċipali biex is-solidarjetà taħdem b’mod iktar effettiv. Il-Kummissjoni trid tkompli wkoll bil-politika dwar il-klima, bil-għan li titwessa' l-kooperazzjoni internazzjonali u biex jinkiseb iktar tnaqqis ta' l-emissjonijiet fl-Unjoni. - L-azzjoni fuq il-livell Ewropew hija meħtieġa biex jiġi żgurat livell għoli ta' sigurtà u ġustizzja, sikurezza u protezzjoni liċ-ċittadini meta l-Ewropa qed tiffaċċja riskji ġodda. Ir-riskji ambjentali u ta' saħħa, mard li jittieħed u diżastri naturali, kif ukoll it-theddid mill-attakki terroristiċi jeħtieġu kapaċità ta' rispons rapidu u effettiv fuq il-livell ta' l-UE. L-infurzar tal-liġi u l-investigazzjoni kriminali madwar l-UE se jissoktaw fil-ġlieda tagħhom kontra l-kriminalità u l-vjolenza. Il-kontroll mal-fruntieri se jkun qasam prinċipali għall-azzjoni fl-2007, flimkien ma’ l-estensjoni taż-Żona Schengen. - Hemm bżonn li l-Ewropa tikkomunika b'vuċi soda u indipendenti fid-dinja biex tikseb l-għanijiet tagħha bħall-iżvilupp sostenibbli, l-ambjent globali, il-paċi, il-viċinat, il-kooperazzjoni u l-kompetittività esterna. Il-kooperazzjoni xjentifika u teknoloġika, kif ukoll kwalunkwe forma ta' kooperazzjoni li sserraħ fuq l-għarfien ibbażati fuq interess u vantaġġi reċiproċi huma partikolarment promettenti biex jitwettqu dawk l-għanijiet li l-Ewropa għandha bżonn biex ittejjeb il-koerenza u l-koordinazzjoni ta' l-azzjoni tal-Kummissjoni bil-ħidma ta' l-istituzzjonijiet Ewropej l-oħra u b'dik ta' l-Istati Membri. Bl-istess mod, l-oqsma ta’ politika esterni tal-Komunità u l-aspetti esterni ta’ l-oqsma ta’ politika interni għandhom jaħdmu flimkien aħjar. Programm ta’ Ħidma ffukat aħjar fuq il-ġejjieni Din is-sena, il-Kummissjoni qed tipproponi li tieħu pass ieħor fl-iżvilupp tal-Programm ta’ Ħidma. L-għan hu li l-Programm ta’ Ħidma jkun riflessjoni ffukata aħjar fuq il-prijoritajiet għas-sena li ġejja; biex id-diskussjonijiet interistituzzjonali dwar il-prijoritajiet futuri jkunu iktar konkreti; u biex tenfasizza l-messaġġ li l-azzjonijiet favur ir-regolamentazzjoni mtejba jagħmlu parti sħiħa mill-ħidmiet tal-Kummissjoni. Dan ifisser oqsma ta’ politika mmirati sew, li jindirizzaw kwistjonijiet fejn l-Ewropa tista’ twassal benefiċċji reali. Il-Kummissjoni għażlet li tippreżenta lista qasira ta’ inizjattivi strateġiċi, magħżula minħabba r-relevanza politika tagħhom u l-istadju avvanzat ta’ preparazzjoni. Il-Kummissjoni hija marbuta li tadotta dawn il-miżuri s-sena d-dieħla, u dawn mhux se jkunu soġġetti għal analiżi f'nofs il-perjodu. Fid-dawl ta' dan, il-Programm ta’ Ħidma jippreżenta l-azzjonijiet konkreti li huma fil-qalba ta’ l-azzjoni politika tal-Kummissjoni fl-2007 – l-inizjattivi strateġiċi tal-Kummissjoni. Lista ddettaljata tinsab fl-Anness. Barra minn dan, il-Kummissjoni intrabtet li tiżviluppa serje ta’ inizjattivi prijoritarji, li għandhom jiġu adottati matul it-12 sa t-18-il xahar li ġejjin, skond l-importanza u l-intensità tal-preparazzjoni meħtieġa. Lista ddettaljata bl-oqsma fejn il-Kummissjoni biħsiebha tiżviluppa inizjattivi prijoritarji tinsab fl-Anness. Fl-elaborazzjoni tal-listi ta' inizjattivi strateġiċi u prijoritarji, il-Kummissjoni ħadet f'kunsiderazzjoni d-djalogu li kellha, partikolarment mal-Parlament Ewropew, mill-adozzjoni ta' l-Istrateġija Politika Annwali għall-2007. Il-Kummissjoni hija lesta li tisma' l-opinjonijiet espressi mill-Istituzzjonijiet l-oħra dwar il-programm ta' ħidma tagħha. Il-Kummissjoni ntrabtet li tiżgura l-kwalità tal-proposti tagħha. Għandha ssir valutazzjoni ta' l-impatt għall-inizjattivi suxxettibbli li jkollhom impatt ekonomiku, soċjali u ambjentali sinifikanti. Għalhekk, il-punti kollha meqjusin bħala “inizjattivi strateġiċi” jew "inizjattivi prijoritarji" għandhom ikunu s-suġġett ta' valutazzjoni ta' l-impatt. Il- Green Papers , il-miżuri dwar id-Djalogu Soċjali, rapporti ta' konverġenza, u traspożizzjoni ta' ftehim internazzjonali huma eżentati minn dan l-obbligu. Il-proposti mressqa fl-Annessi kienu jew huma s-suġġett ta’ konsultazzjoni pubblika wiesgħa, biex ikun żgurat li ċ-ċittadini u l-partijiet interessati kollha jkunu involuti b’mod sħiħ fil-proċess tat-teħid tad-deċiżjonijiet. Jistgħu jiġu applikati wkoll proċeduri ta' valutazzjoniji ta' l-impatt għal punti oħra li ma jinstabux fil-Programm ta' Ħidma. Il-modalitajiet għall-għażla ta' dawn il-punti addizzjonali għandhom ikunu stabbiliti fil-kuntest tal-ħolqien ta' l-entità ġdida responsabbli mill-appoġġ u mill-kontroll kwalitattiv tal-valutazzjoni ta' l-impatt, li għandha taħdem taħt l-awtorità diretta tal-President. Ix-xahar id-dieħel, il-Kummissjoni għandha tadotta reviżjoni strateġika ta' l-attivitajiet tagħha dwar ir-Regolamentazzjoni mtejba, billi tenfasizza l-progress li sar s'issa u billi tidentifika inizjattivi ġodda. Dan il-Programm ta’ Ħidma jiffoka fuq il-pjanijiet ta’ simplifikazzjoni li ġejjin, u jippreżenta wkoll miżuri li għadhom qed jiġu elaborati. 2. IL-PRIJORITAJIET GħALL-2007 L-immodernizzar ta’ l-ekonomija Ewropea L-istrateġija fundamentali tal-Kummissjoni biex tippromwovi t-tkattir sostenibbli u l-impjiegi f’Ewropa dinamika, innovattiva u attraenti issa hija stabbilita sew. Minn mindu kienu ppreżentati l-programmi nazzjonali, l-istrateġija ta’ Liżbona għat-tkattir u l-impjiegi daħlet f’fażi ġdida u hemm impenn komuni favur it-tkomplija tal-programm ta’ riforma, bl-azzjonijiet ta' l-UE li jikkumplimentaw l-isforzi nazzjonali, reġjonali u lokali. Ir-rapport annwali ta' segwitu tal-Kummissjoni għall-2007 li jikkonċerna l-Kunsill Ewropew tal-Ħarifa dwar l-istrateġija riveduta ta' Liżbona għat-tkattir u l-impjiegi għandu jiġi adottat qabel l-aħħar ta' l-2006, għalhekk l-azzjonijiet ta' segwitu se jkollhom importanza partikolari fl-2007. Il-kunsens fuq l-innovazzjoni milħuq fil-Kunsill Ewropew f’Lahti se jiffoka fuq il-miżuri adottati fuq il-livell Ewropew, nazzjonali u lokali biex jistimolaw l-innovazzjoni fis-setturi kollha ta’ l-ekonomija. Il-globalizzazzjoni, it-tkabbir u l-progress teknoloġiku kollha kemm huma bidlu r-regoli tal-logħba u qed jippreżentaw sfidi u opportunitajiet ġodda għas-suq intern. Bħalissa l-Kummissjoni qed tagħmel Rieżami tas-Suq Uniku , biex tħares lejn il-kisbiet li saru s’issa, tidentifika l-lakuni li għandhom jimtlew u biex tipproponi azzjoni biex jingħelbu l-isfidi fil-futur u biex ikun żgurat li ċ-ċittadini jibbenefikaw b'mod effettiv mill-vantaġġi. Il-pubblikazzjoni ta’ dan ir-rieżami għandha tiddetermina l-kuntest għas-Suq Uniku fl-għaxar snin li ġejjin. Bit-tkomplija tal-politika li tħares lejn is-setturi fejn is-Suq Intern mhux stabbilit b’mod sħiħ, wieħed mill-għanijiet prinċipali fl-2007 se jkun id-difiża ta’ l-industriji u s-swieq , fejn il-bżonn tar-rispett tad-domandi ta’ sigurtà nazzjonali żammew lil dawn l-industriji 'l bogħod mill-ħruxija tal-kompetizzjoni tas-suq intern. Il-Kummissjoni se tesplora kif id-dimensjoni Ewropea tista’ tgħin tindirizza l-frammentazzjoni tas-suq. Matul dawn l-aħħar snin, l-UE għaddiet minn riforma kbira fis-swieq agrikoli. Dan il-proċess ikompli bil-proposti għal settur ta ’ l-inbid , iddisinjat biex jiggarantixxi futur ta’ suċċess għal industrija fejn l-Ewropa għandu jkollha vantaġġ kompetittiv reali. Is-suq intern għandu wkoll impatt fuq is-settur ta’ l-ispazju li qed jiżviluppa malajr. Politika Ewropea ta ’ l-Ispazju hija meħtieġa biex tipprovdi qafas għall-utenti u għal dawk li jiżviluppaw it-teknoloġiji ta’ l-ispazju u biex tiżgura li l-oqsma ta’ politika ta’ l-UE jikkunsidraw din id-dimensjoni. Il-proċess ta' konsultazzjoni dwar il- Green Paper dwar il-politika marittima futura għall-Unjoni għandu jintemm f'Ġunju 2007. Imbagħad il-Kummissjoni għandha tippreżenta r-riżultati ta' din il-konsultazzjoni inklużi l-konklużjonijiet u l-azzjonijiet politiċi li jistgħu jiġu implimentati fi żmien qrib. Is-Slovenja se tingħaqad mal-Eurozone fl-2007. Il-Kummissjoni se tkompli tivvaluta kemm l-Istati Membri huma lesti li jadottaw l-euro permezz ta' deroga u għandha tibda l-preparamenti prattiċi mal-pajjiżi li jilħqu l-kriterji għall-introduzzjoni ta' l-euro fl-2008. Nindirizzaw l-isfidi tas-soċjetà Ewropea Fil-qalba ta' l-aspirazzjonijiet taċ-ċittadini Ewropej, partikolarment taż-żgħażagħ Ewropej, hemm it-tneħħija ta' l-ostakoli għall-opportunitajiet offruti mis-swieq tax-xogħol Ewropej. Il-“Flessigurtà” ġiet rikonoxxuta bħala sistema promettenti li tgħaqqad flimkien il-flessibbiltà tas-suq tax-xogħol u l-iżvilupp ta’ kompetenzi ma’ protezzjoni soċjali b’saħħitha. Il-Kummissjoni se tressaq proposti li jinkuraġġixxu l-prinċipji komuni biex jistimulaw il- flessigurtà . Il-Kummissjoni qed taħdem biex tagħmel rendikont globali tas-soċjetà Ewropea , li għandu jservi bħala bażi għal aġenda ġdida għall-aċċess u s-solidarjetà u għall-elaborazzjoni ta' l-oqsma ta' politika Ewropej għall-għaxar snin li ġejjin. Bħala parti minn dan l-eżerċizzju, il-Kummissjoni se tippreżenta reviżjoni f'nofs il-mandat ta' l-implimentazzjoni ta' l-Aġenda Soċjali tagħha bil-għan li tevalwa l-kisbiet ta' l-UE f'dak li għandu x'jaqsam mal-ħolqien ta' iktar impjiegi ta' kwalità aħjar u ma' l-opportunitajiet ugwali għal kulħadd. Ġestjoni aħjar tal-flussi migratorji Il-pressjonijiet ġeografiċi żiedu mal-bżonn għal suq tax-xogħol Ewropew biex jiġbed lejh immigranti ekonomiċi. Reġim Ewropew għall- immigranti ekonomiċi għandu jagħtihom statut legali sikur billi jiċċara r-regoli u d-drittijiet li għandhom igawdu. Is-sitwazzjoni ta’ immigranti li għandhom kwalifiki għoljin għandha tingħata attenzjoni speċifika, billi jitħaffef ir-rispons għall-bidliet fil-bżonnijiet, li jista' jseħħ permezz ta' reġim bħal dak tal-“karta l-ħadra”. Prinċipju importanti ta' l-istrateġija ta' l-UE fil-qasam ta' l-immigrazzjoni għandu jkun proposta dwar sanzjonijiet minimi għal min iħaddem b'mod illegali lil ċittadini minn pajjiżi terzi, sabiex jonqsu kemm l-immigrazzjoni illegali u l-isfruttar ta' dawn il-ħaddiema. Fil-qasam ta' l-ażil, il-Kummissjoni se tistimula djalogu mal-partijiet interessati kollha involuti bil-għan li sa l-2010 titlesta l-Politika Komuni Ewropa dwar l-Ażil. Enerġija sikura, kompetittiva u sostenibbli It-tema ta’ l-enerġija telgħet fil-quċċata tal-prijoritajiet fl-aġenda. Wara perjodu twil ta’ stabbiltà relattiva, provvisti ta’ l-enerġija sikuri u bi prezzijiet li jlaħħaq magħhom kulħadd ma jistgħux jibqgħu jitqiesu bħala fatt. Fl-istess ħin, il-ħtieġa assoluta li tiġi indirizzata l-bidla fil-klima titlob approċċ differenti għall-użu ta’ l-enerġija u għall-produzzjoni ta’ l-enerġija. Id-dipendenza li kull ma jmur dejjem tiżdied fuq l-importazzjoni u l-prezzijiet ogħla ta’ l-enerġija huma meqjusa bħala sinjal għall-futur. Rispons Ewropew biss, ibbażat fuq is-sostenibbiltà, il-kompetittività, l-effiċjenza ta' l-enerġija u s-sigurtà, jista’ jindirizza sfida ta’ dan id-daqs. Il-Kummissjoni se tippreżenta l-ewwel Analiżi Strateġika ta ’ l-Enerġija għall-Ewropa, metodu komprensiv akkumpanjat bi Pjan ta’ Azzjoni b’azzjonijiet individwali għall-iżvilupp ta’ politika ta’ l-enerġija ta’ l-UE. Din għandha titfa’ l-bażi għal approċċ fuq perjodu ta’ żmien twil biex ittejjeb is-suq intern, biex tħaffef l-użu tat-teknoloġiji ġodda, biex tiddiversifika u tassigura l-provvisti minn ġewwa u minn barra l-UE, biex tikkontrolla d-domanda u tippromwovi l-effiċjenza ta' l-enerġija. B'mod parallel, il-Kummissjoni se tressaq Green Paper dwar l-għażliet possibbli tal-politika dwar it-tibdil fil-klima ta' l-UE u l-perspettivi għall-kooperazzjoni internazzjonali wara l-2012. Din għandha tipproponi wkoll miżuri biex tassigura t-tkomplija ta’ suq intern għall-elettriku u l-gass . Għandu jkun hemm ukoll reviżjoni ta' l- Iskema ta' l-Iskambju tal-Kwoti ta' l-Emissjonijiet ta' l-UE biex tkun garantita stabbiltà għall-investimenti u biex jitħaffef ir-ritmu tat-tnaqqis ta' l-emissjonijiet tal-gass b'effet ta' serra. Ir-riżultat għandu jipprovdi viżjoni ċara ta’ dak li hemm bżonn isir fl-Ewropa biex tkun żgurata l-provvista ta’ l-enerġija fuq perjodu ta’ żmien twil għaċ-ċittadini u għandu jwassal biex id-dinja tkun konxja dwar il-bidla fil-klima. Nagħmlu l-Ewropa post aħjar biex ngħixu Il-politika pubblika Ewropea jista' jkollha influwenza reali biex tgħin liċ-ċittadini jantiċipaw u jirreaġixxu għal soċjetà li qed tinbidel malajr. Biex tiffunzjona sew, għandha tkun aġġornata u attenta perfettament għall-bżonnijiet tas-soċjetà moderna. L-aspetti fundamentali tal-ġid tal-persuni huma s-saħħa u s-servizzi li jistgħu joqgħodu fuqhom. White Paper dwar l-istrateġija dwar is-saħħa għandha turi kif il-livell Ewropew jista' jikkontribwixxi għas-saħħa u kif jista' jsawwar politika tas-saħħa fl-Ewropa bl-aħjar mod quddiem il-ġlieda kontra l-isfidi ppreżentati bil-pandemiji, it-tisħiħ tas-sigurtà alimentari u l-promozzjoni tas-saħħa u tal-kompetittività futura. Għandha wkoll tiġi implimentata strateġija Ewropea fil-qasam tas- servizzi soċjali , billi tibbaża fuq proċess ta’ konsultazzjoni wiesa’ dwar l-impatt tal-liġi Ewropea f’dan il-qasam. Il-Kummissjoni se tinteressa ruħha wkoll fil-mod kif l-UE tista' tikkontribwixxi biex ittejjeb it- trasport urban , li jintuża minn miljuni ta' Ewropej kuljum. Is-sigurtà hija wkoll importanti għall-ġid Ewropew. Il-miżuri maħsuba biex jiġġieldu kontra t-terroriżmu għandhom jiffukaw fuq il-ġlieda kontra l-propoganda terrorista u l-limitazzjoni tat-trażmissjoni ta’ l-għarfien espert – bħall-isplussivi – għal finijiet terroristiċi. Għandu jiġi adottat Pjan ta' Azzjoni dwar it-tisħiħ tas-sigurtà ta' l-isplussivi. Il-Kummissjoni għandha tiffoka wkoll ix-xogħol tagħha fuq il-ġlieda kontra l-kriminalità elettronika u fuq it-tkattir tad-djalogu pubbliku-privat u l-kooperazzjoni fil-qasam tas-sigurtà. Ewropa bħala msieħba mondjali Bl-adeżjoni tal-Bulgarija u tar-Rumanija, l-2007 se tkun sena b’pass importanti ieħor fil-proċess storiku tat-tkabbir ta’ l-Unjoni Ewropea. Id- dokument annwali dwar l-istrateġija għat-tkabbir għandu jipprovdi rendikont u valutazzjoni tal-progress li sar mill-bqija tal-pajjiżi kandidati fil-proċess tat-tkabbir, li jfassal it-triq 'il quddiem. L-Ewropa hija diġà stabbilita bħala l-ikbar setgħa kummerċjali fid-dinja. Is-swieq tagħha joffru opportunitajiet u għażla kbira ta' prodotti u servizzi lill-imsieħba mondjali tagħha fil-qasam ta’ l-iskambji u l-investimenti sostenibbli. Strateġija mġedda għall- aċċess għas-suq għandha tgħin tindirizza l-ostakoli marbuta mar-relazzjonijiet kummerċjali u għandha toħloq perspettivi ġodda għall-kummerċ u l-investiment fuq il-livell internazzjonali, waqt li tagħti kont tal-kompetittività, tat-tħassib soċjali u ambjentali. Matul is-sena d-dieħla, għan prinċipali tal-Kummissjoni għandu jkun li jingħelbu l-ostakoli għal ftehim fiċ-Ċiklu ta’ Doha għall-Iżvilupp. Dan jibqa’ ċentrali għas-saħħa ta’ l-ekonomija globali. Fl-istess ħin, l-UE għandha timplimenta l-Komunikazzjoni dwar l-Ewropa kompetittivia f'ekonomija globalizzata biex tippromwovi politika dinamika ta’ kompetittività esterna u kooperazzjoni biex ittejjeb ir-relazzjonijiet kummerċjali ma’ l-imsieħba prinċipali u biex tiżgura li d-dimensjoni esterna tikkontribwixi għat-tkattir fl-Ewropa. In-negozjati dwar il-Ftehim ta' Partenarjat Ekonomiku, li jirrappreżentaw bażi għall-integrazzjoni reġjonali tal-pajjiżi AKP u għall-iżvilupp tagħhom, se jkunu konklużi sa l-aħħar ta' l-2007. Għandha tingħata attenzjoni partikolari lit-tisħiħ tal-Politika Ewropea tal-Viċinat, lin-negozjat tal-Ftehimiet ta' Assoċjazzjoni ma' diversi msieħba strateġiċi prinċipali fl-Ażja u l-Amerika Latina, kif ukoll lill-progress fin-negozjati ma' l-imsieħba strateġiċi bħar-Russja, iċ-Ċina u l-Ukrajna. L-implimentazzjoni ta' l-Istrateġija Ewropea għas-Sigurtà se titkompla, partikolarment fil-qasam tas-sigurtà tal-bniedem. Il-Kummissjoni se tkompli bl-isforzi ta' stabbilizzazzjoni fil-Lvant Nofsani u fin-Nofsinhar ta' l-Ażja. Se taħdem ukoll biex issaħħaħ iktar ir-rabtiet transatlantiċi. Kull sena, miljuni ta' Ewropej jivvjaġġaw madwar id-dinja kollha. Dawn għandhom bżonn ta' protezzjoni u appoġġ meta jinsabu f'diffikultà. Id-drittijiet tagħhom għal- protezzjoni diplomatika u konsulari bħala ċittadini ta' l-UE għandhom ikunu ċari u u jkunu jistgħu jeżerċitawhom kull meta jkollhom bżonn. 3. L-IMPLIMENTAZZJONI: MISSJONI TA’ KULJUM Azzjonijiet ġodda orjentati lejn il-prijoritajiet politiċi huma biss aspett wieħed tal-ħidma tal-Kummissjoni. Matul is-sena, il-Kummissjoni tibqa’ responsabbli għall-ġestjoni finanzjarja u tal-programmi operattivi, fi ħdan l-Ewropa u madwar id-dinja. Għandha responsabbiltà diretta għall-ġestjoni ta’ serje ta’ oqsma ta’ politika komuni kumplessi u biex tiżgura l-applikazzjoni xierqa ta’ l-acquis. Għandha rwol speċjali bħala gwardjana ta’ l-interess komuni Ewropew. Il-Kummissjoni se tintensifika l-isforzi tagħha biex tikkomunika maċ-ċittadini Ewropej u biex tispjega l-proġett Ewropew. Funzjonijiet ta’ ġestjoni L-2007 se tkun ikkaratterizzata bit-tnedija ta’ serje estensiva ta’ programmi ta’ finanzjament ġodda fil-kuntest tal-Perspettivi Finanzjarji l-ġodda. Dawn jinkludu sett sħiħ ta' programmi ġodda fil-politika ta' koeżjoni, fl-impjiegi u fis-solidarjetà soċjali, partikolarment il-Fond Ewropew tal-Globalizzazzjoni, u fl-iżvilupp rurali u s-sajd. Fl-2007, 27 qafas ta' referenza strateġika nazzjonali għandu jkun ffinalizzat u madwar 360 programm operattiv fil-qafas tal-Politika ta' Koeżjoni għandhom ikunu approvati. Bl-istess mod, għall-iżvilupp rurali qed jiġu ffinalizzati 27 pjan għal strateġiji nazzjonali u għandhom jiġu adottati madwar 80 programm fl-2007. Id-definizzjoni u t-tnedija tal-ġenerazzjoni ġdida ta' programmi għandhom jassiguraw il-kontribuzzjoni tal-Politika ta' Koeżjoni u l-oqsma ta' politika ta' l-iżvilupp rurali lill-modernizzazzjoni ekonomika ta' l-Unjoni u l-istrateġija tal-Kummissjoni għat-tkattir u l-ħolqien ta' iktar impjiegi ta' kwalità aħjar permezz ta' l-infiq ta' koeżjoni kwalifikat bħala "relatat ma' Liżbona" . Hemm ukoll miżuri li jistimulaw il-kompetittività bħas-seba’ programm-qafas dwar ir-riċerka, il-Programm-Qafas dwar il-Kompetittività u l-Innovazzjoni (CIP), il-Programm tat-Tagħlim Tul il-Ħajja u n-netwerks tranż-Ewropej; Dawn il-programmi, li jikkumplimentaw l-attività leġiżlattiva ta' l-Unjoni, jipprovdu qafas politiku koerenti għall-azzjoni ta' l-UE f'oqsma ta' tħassib prinċipali liċ-ċittadini ta' l-UE u jikkontribwixxu biex jitlaħqu l-erba' għanijiet strateġiċi tal-Kummissjoni. Fl-istess ħin, il-Kummissjoni qed tara l-ħin kollu li twettaq il-missjonijiet tagħha li għaddejjin bħall-iżgurar ta' l-implimentazzjoni xierqa tar-riforma fil-Politika Agrikola Komuni (CAP) u ż-żieda fil-kompetittività fis-swieq agrikoli. Qed isiru sforzi kontinwi mis-servizzi responsabbli tal-Kummissjoni biex togħla l-kwalità tal-programmi u l-proġetti li huma ffinanzjati mill-UE, għan li jkopri wkoll il-ħidma li tippromwovi l-ġestjoni finanzjarja affidabbli u l-aqwa valur għall-flus. Dawn il-programmi jikkontribwixxu wkoll għall-integrazzjoni mingħajr skossi ta' l-Istati Membri l-ġodda u għalhekk jgħinu lill-UE biex tkompli tagħmel suċċess minn kull tkabbir. Fl-istess waqt, programmi adottati reċentement għandhom jinfirxu wkoll lil hinn mill-fruntieri tagħna, bħall-Istrument ta' Pre-Adeżjoni jew bħall-Istrument Ewropew tal-Viċinat u l-Partenarjat. Barra minn dan, sett ġdid ta' strumenti ta' politika esterna għandhom ikunu introdotti biex jippromwovu l-iżvilupp u l-kooperazzjoni u biex iwasslu l-għajnuna esterna f'iktar minn 150 pajjiż madwar id-dinja, biex ikunu jistgħu jiffaċċjaw it-theddid għas-sigurtà jew biex jippromwovu d-drittijiet tal-bniedem u d-demokrazija. Il-Ġestjoni ta' l-acquis Komunitarju Ir-rwol tal-Kummissjoni ma jiqafx ma’ l-adozzjoni ta' proposta mill-Membri tal-Kummissjoni. Din tipparteċipa b’mod attiv fit-tfassil tal-miżuri li finalment jiġu adottati mill-Parlament Ewropew u l-Kunsill tal-Ministri, billi taġixxi bħala medjatur bejn l-istituzzjonijiet biex jinstabu l-aħjar soluzzjonijiet biex iservu l-interess ġenerali ta' l-Unjoni. Il-Kummissjoni torjenta u tipprepara wkoll ix-xogħol ta’ ħafna Kumitati billi tagħti għarfien espert minn madwar l-UE, billi tagħmel il-proċess regolatorju għal-leġiżlazzjoni tal-KE iktar effettiv u trasparenti permezz ta’ kooperazzjoni aħjar bejn l-awtoritajiet ta’ superviżjoni. Din is-sistema tippermetti lill-UE biex twieġeb iktar malajr u b’mod iktar flessibbli għall-iżviluppi u l-faċilitajiet ta’ reviżjoni ta’ miżuri ta’ implimentazzjoni dettaljati fejn meħtieġ. Regoli ġodda għal din is-sistema ta’ “komitoloġija” għandhom iżidu l-parteċipazzjoni tal-Parlament Ewropew fil-proċess regolatorju. Il-Kummissjoni għandha teżamina l-atti leġiżlattivi adottati taħt il-proċedura ta’ kodeċiżjoni li jistgħu jkunu soġġetti għal “proċedura regolatorja ġdida bi skrutinju” u għandha temenda, kif miftiehem, il-proċedura ta’ informazzjoni tal-Parlament Ewropew u l-funzjonijiet ta’ reġistrazzjoni. Il-Kummissjoni hija responsabbli mill-monitoraġġ ta' l-implimentazzjoni u l-infurzar ta’ l- acquis mill-Istati Membri. Għal dan il-għan hija tiżgura li l-implimentazzjoni tal-liġi tal-KE tiġi implimentata tajjeb fl-Istati Membri kollha. Dawn l-attivitajiet ta’ monitoraġġ jistgħu jwasslu, meta jkun hemm bżonn, għal proċeduri ta’ infrazzjoni kontra dawk l-Istati Membri li ma jkunux qed jissodisfaw l-obbligi tagħhom taħt il-liġi tal-KE. Is-sena li għaddiet, il-Kummissjoni għamlet rieżami tal-pożizzjoni rigward l-applikazzjoni tal-Liġi tal-Komunità. Ir-riżoluzzjoni adottata mill-Parlament dwar din il-kwistjoni fil-pakkett tar-Regolamentazzjoni Mtejba ttieħdet f'kunsiderazzjoni f'dan l-eżami. Il-Kummissjoni qed tipprepara biex tħabbar l-intenzjonijiet tagħha fid-dokument ta' eżami strateġiku għar-Regolamentazzjoni Mtejba, ippjanat li jkun adottat f'Novembru. L-iżgurar tat-tħaddim tajjeb ta’ l-oqsma ta’ politika Waħda mill-missjonijiet ċentrali tal-Kummissjoni dejjem kienet li tippromwovi attivament l-iżvilupp u l-implimentazzjoni tal-politika ta’ l-UE. L-istrateġija riveduta ta’ Liżbona hija eżempju ta' dan. L-istrateġija hija bbażata fuq kunsens sod, iżda fil-qalba ta’ l-istrateġija hemm rikonoxximent li l-governanza tajba hija meħtieġa biex l-istrateġija tkun ġenwinament effettiva. Dan ifisser partenarjat. L-Istati Membri ntrabtu li jimplimentaw il-programmi ta' riforma nazzjonali tagħhom, iżda l-Kummissjoni tipprovdi rwol prinċipali ta' monitoraġġ f'kull stadju, waqt li timplimenta serje ta' azzjonijiet diretti fuq il-livell ta' l-UE. Din ir-relazzjoni dinamika hija essenzjali biex l-aspirazzjonijiet politiċi jkunu tradotti f'azzjoni konkreta. F’ħafna oqsma, il-Kummissjoni ngħatat il-missjoni li timmonitorja l-progress. Rendikonti annwali f’oqsma bħall-protezzjoni ekonomika u soċjali u l-ugwaljanza bejn is-sessi jippermettu li l-politika tkun irfinuta fejn ikun hemm bżonn. Evalwazzjonijiet fuq perjodu ta’ żmien twil jippermettu direzzjonijiet ġodda. Pereżempju, fl-2007, il-Kummissjoni għandha tagħmel rapport fuq il-Pjan ta’ Azzjoni dwar it-Teknoloġija ta’ l-Ambjent, u l-Fond ta’ Solidarjetà ta’ l-Unjoni Ewropea għall-appoġġ f’każ ta’ diżastri. Se ssir ukoll evalwazzjoni f’nofs il-mandat kemm tal-politika industrijali u tal-politika moderna ta’ l-SME. Se tkun imnedija s-Sistema ta’ Informazzjoni Ambjentali Kondiviża (SEIS), li tipprovdi informazzjoni ambjentali prinċipali lil firxa ta' utenti, pereżempju biex tgħin fl-ippjanar urban. Fl-2007, ir-rapport annwali dwar l-Impjiegi fl-Ewropa għandu jirrevedi l-iżviluppi fis-swieq tax-xogħol, u b'hekk jimmarka l-għaxar anniversarju ta' l-Istrateġija Ewropea għall-Impjiegi u se jkun imniedi ċiklu ġdid tal-metodu miftuħ ta' koordinazzjoni fil-qasam tal-protezzjoni soċjali. Monitoraġġ dettaljat isir ukoll permezz ta’ mekkaniżmi ġodda stabbiliti għal raġunijiet definiti. Osservatorju Ewropew tas-swieq ta’ l-Enerġija għandu jkun stabbilit fl-2007, inizjalment għas-swieq ta' l-elettriku, il-gass u ż-żejt, b’estensjoni possibbli għal kommoditajiet oħra fi stadju iktar tard. Il-Kummissjoni se tkompli wkoll bl-ispezzjonijiet tas-sigurtà nukleari, ta’ l-avjazzjoni u marittima li hija responsabbli għalihom. Aspetti internazzjonali Il-Kummissjoni għandha rwol prinċipali fin-negozjati internazzjonali dejjem għaddejjin. Il-KE hija firmatarja ta' ċertu numru ta’ ftehim internazzjonali. Ir-rwol ta’ negozjatur tal-Kummissjoni jkompli jikber hekk kif l-għanijiet taħt il-varji Konvenzjonijiet jevolvu. L-oqsma prinċipali jinkludu l-ambjent (partikolarment il-bidla fil-klima u l-biodiversità), l-agrikoltura, is-sajd, il-kummerċ u l-proprjetà intellettwali. Il-Kummissjoni tmexxi wkoll djalogu f’dak li għandu x’jaqsam mar-regolamentazzjoni ma’ l-imsieħba prinċipali, inkluża ċ-Ċina, l-Indja, il-Ġappun, ir-Russja, il-Brazil, l-Messiku u l-Istati Uniti. Dawn huma għodod utli biex ikunu evitati l-kunflitti regolatorji, iżidu l-kooperazzjoni ma’ ġurisdizzjonijiet oħra u jgħinu biex jippromwovu l-istandards regolatorji ta’ l-UE fid-dinja, biex b’hekk jantiċipaw l-impatt tal-globalizzazzjoni. Inqarrbu liċ-ċittadini lejn l-Ewropa Wieħed mill-għanijiet fundamentali tal-Kummissjoni hu li l-oqsma ta' politika ta' l-UE jkunu miftiehma u jkunu relevanti għaċ-ċittadini. Dan jinkludi impenn mill-Kummissjoni li tisma' liċ-ċittadini u taġixxi, u li ssir iktar responsabbli, trasparenti u effettiva. Djalogu msaħħaħ maċ-ċittadini jeħtieġ mezzi xierqa u sforz kontinwu mill-istituzzjonijiet ta' l-UE kollha f'termini ta' demokrazija, djalogu u dibattitu, bħal fil-Pjan D. Il-Kummissjoni se tkompli tipprova tinvolvi aħjar liċ-ċittadini fil-proċess ta' politika fil-livelli kollha, partikolarment iż-żgħażagħ u n-nisa. L-isfida hi li titjieb l-idea li għandhom iċ-ċittadini dwar l-UE, l-għarfien dwar l-UE, u l-interess fl-UE. Il-Kummissjoni se tkompli tibni partenarjat operattiv u li jagħti l-frott ma’ l-awtoritajiet nazzjonali, reġjonali u lokali u mas-soċjetà ċivili fl-Istati Membri kif ukoll mal-partijiet interessati inklużi l-mezzi tax-xandir. Il-Kummissjoni nediet inizjattiva ġdida prinċipali biex tiżviluppa l-parteċipazzjoni fl-Ewropa permezz tal- White Paper dwar il-Komunikazzjoni. Is-sena d-dieħla, din il-ħidma se tidħol f'fażi ġdida, b'aġenda ta' passi prattiċi mill-istituzzjonijiet ta' l-UE, l-Istati Membri u s-soċjetà ċivili, u se tenfasizza l-impenn tal-Kummissjoni li tqarreb liċ-ċittadini lejha. Il-Kummissjoni qegħdet il-komunikazzjoni bħala wieħed mill-għanijiet streteġiċi għall-mandat tagħha u għarfet li impenn imġedded li tikkomunika maċ-ċittadini fl-Ewropa huwa ta' importanza vitali. Fil-Pjan ta' Azzjoni tagħha ta' l-2005 biex ittejjeb il-komunikazzjoni dwar l-Ewropa, il-Kummissjoni ddeċidiet ukoll li tiffoka fuq prijoritajiet essenzjali. Minn naħa waħda hemm il-prijoritajiet politiċi, u minnnaħa l-oħra trid tifhem tajjeb u fil-fond l-interessi u t-tħassib ta-ċittadini. Is-sena d-dieħla, il-Kummissjoni se tikkonċentra l-attivitajiet ta' komunikazzjoni tagħha fuq il-prijoritajiet stipulati fl-Anness, li ġew stabbiliti fuq il-bażi tal-prijoritajiet politiċi stipulati f'dan il-programm ta' ħidma. Waqt li se tikkonċentra l-isforzi u r-riżorsi tagħha fuq il-prijoritajiet prinċipali, il-Kummissjoni se tkompli tintensifika l-isforzi tagħha biex ikun hemm aktar komunikazzjoni fl-Ewropa fl-oqsma ta' politika kollha. 4. REGOLAMENTAZZJONI MTEJBA: SIMPLIFIKAZZJONI, KODIFIKAZZJONI, RTIRAR TA' PROPOSTI U VALUTAZZJONI TA' L-ISPEJJEż AMMINISTRATTIVI L-għan tas-simplifikazzjoni u l-immodernizzar ta' l-ambjent regolatorju fl-Ewropa huwa ċentrali għall-ħidma tal-Kummissjoni. It-twettiq ta' dawn l-għanijiet transversali wassal lill-Kummissjoni biex tiżviluppa u timplimenta programm ambizzjuż ta' Regolamentazzjoni Mtejba, biex tikkontribwixxi għat-twettiq ta' l-għanijiet ta' Liżbona għat-tkattir u l-impjiegi. Din il-prijorità se tkun riflessa kemm fil-preparazzjoni u fl-iddisinnjar ta' l-inizjattivi tal-programm ta' ħidma tagħha kif ukoll fl-inizjattivi biex tissimplifika l-leġiżlazzjoni eżistenti. Il-Kummissjoni se tiżviluppa kultura regolatorja moderna, effiċjenti u effettiva madwar l-Ewropa. Il-progress kbir li sar f'dawn l-aħħar snin se jkun ikkonsolidat fl-2007, filwaqt li l-lezzjonijiet mir-rendikont strateġiku li ġej tal-miżuri meħuda favur ir-Regolamentazzjoni Mtejba jippermettu lill-Kummissjoni li tirfina iktar il-metodu tagħha u tiżgura li l-aspettattivi taċ-ċittadini ta' l-Ewropa u ta' l-operaturi ekonomiċi għal ambjent regolatorju effettiv jintlaħqu. Programm ta’ simplifikazzjoni B’mod partikolari, il-Kummissjoni qed timplimenta programm kontinwu ambizzjuż fil-qasam iddisinnjat biex inaqqas il-piż fuq l-operaturi ekonomiċi u ċ-ċittadini. Dan il-programm kontinwu jkopri oriġinarjament madwar 100 inizjattiva, li iktar minn 20 minnhom diġà twettqu. Wara aġġornament prinċipali tal-programm kontinwu fl-2006, għandhom ikunu ppreżentati 47 inizjattiva ta' simplifikazzjoni matul l-2007. Inizjattivi prinċipali ta’ simplifikazzjoni għandhom jiġu ppreżentati f’ħafna oqsma ta’ politika, b’mod partikolari għar-regolamentazzjoni tal-prodott, il-leġiżlazzjoni agrikola, il-leġiżlazzjoni ambjentali u tas-swieq tax-xogħol, u l-istatistiċi. Barra minn hekk, il-Kummissjoni se timplimenta s-simplifikazzjoni f'każijiet fejn il-leġiżlazzjoni hija adottata bil-proċedura tal-Komitoloġija. Kodifikazzjoni Fl-2007, il-Kummissjoni se tintensifika sew ix-xogħol tagħha biex tnaqqas il-volum ta' l-acquis u ttejjeb l-aċċess għalih u l-implimentazzjoni tiegħu. Wara l-aġġornament u t-tnedija mill-ġdid fl-2006 tal-programm indikattiv biex ikun ikkodifikat l- acqui s , il-Kummissjoni biħsiebha tippreżenta madwar 350 inizjattiva ta’ kodifikazzjoni sa l-2008. Fl-2007 biss, il-Kummissjoni għandha tippreżenta madwar 100 proposta lil-leġiżlatur għall-kodifikazzjoni ta’ atti tal-Kunsill u tal-Parlament. Il-Parlament Ewropew u l-Kunsill huma mistiedna li jiżguraw l-adozzjoni mħaffa tal-proposti ta' kodifikazzjoni. L-eżami ta’ proposti pendenti Fl-2007, il-Kummissjoni se ttemm ukoll l-eżaminazzjoni tal- proposti pendenti qabel il-leġiżlatur . Fl-2005-2006, l-ewwel eżami ta’ proposti li kienu saru qabel l-2004 wassal lill-Kummissjoni biex tirtira 68 proposta. Eżami simili ta’ iktar minn 80 proposta pendenti li kienu saru qabel l-2004 (sat-22 ta’ Novembru 2004) issa jippermetti lill-Kummissjoni biex tħabbar l-irtirar ta' 10 proposti pendenti oħra. Skond il-Ftehim Qafas, il-Kummissjoni hawnhekk tinforma lill-istituzzjonijiet l-oħra bl-intenzjoni tagħha li tirtira dawn il-proposti pendenti. It-tnaqqis ta' l-ispejjeż amministrattivi Il-Kummissjoni diġà implimentat l-impenn tagħha li tnaqqas l-ispejjeż amministrattivi fl-UE. L-ispejjeż amministrattivi huma l-ispejjeż imġarrba mill-atturi privati u pubbliċi biex ikunu milħuqa l-obbligi legali biex tkun provduta informazzjoni fuq l-attivitajiet tagħhom. Dawn jirrappreżentaw biss parti mill-ispejjeż kollha b'konformità mal-leġiżlazzjoni. Fuq il-bażi tar-riżultati ta' studju pilota, proġett kbir ta' valutazzjoni ta' l-ispejjeż amministrattivi se jibda s-sena d-dieħla b'kooperazzjoni ma' l-Istati Membri. Billi jitqabblu r-riżultati miksuba f'4 Stat Membri fejn kienu diġà twettqu miżuri ta' referenza (NL, UK, DK, CZ), l-istudju pilota identifika oqsma ta' politika li huma l-iktar responsabbli għall-ħolqien ta' piżijiet amministrattivi u ddefinixxa l-aspetti metodoloġiċi li għandhom jittieħdu f'kunsiderazzjoni fl-istudju ta' valutazzjoni usa'. Programm ta' azzjoni tal-Kummissjoni għat-tnaqqis ta' l-ispejjeż amministrattivi se jkun ippreżentat kmieni fl-2007. Dan għandu jforni informazzjoni utli għall-elaborazzjoni ta' għan komuni tat-tnaqqis ta' l-ispejjeż amministrattivi fuq il-livell Ewropew, kif ukoll indikazzjonijiet dwar l-oqsma l-iktar adattati għal tnaqqis rapidu ta' l-ispejjeż amministrattivi, u kif dan jista' jinkiseb. Għodod oħra għar-Regolamentazzjoni Mtejba Kif kien imħabbar, l- għodod li jiżguraw il-kwalità u l-implimentazzjoni ta' kwalità għolja għandhom jissaħħu iktar fl-2007. L-inizjattivi prinċipali tal-Kummissjoni se jkunu ppreparati permezz ta’ valutazzjoni ta’ l-impatt integrata u permezz ta’ konsultazzjoni mal-partijiet interessati u ma’ l-esperti, kif ikun meħtieġ. Fix-xhur li ġejjin, servizz speċjalizzat taħt l-awtorità diretta tal-President għandu jibda jiffunzjona biex jiżgura appoġġ ta’ kwalità u kontroll tal-valutazzjonijiet ta’ l-impatt tal-Kummissjoni. Barra minn dan, fl-2007, il-valutazzjoni esterna tas-sistema tal-valutazzjoni ta’ l-impatt tal-Kummissjoni għandha tiġi konkluża u dan jista’ jwassal għar-reviżjoni tal-Linji Gwidi tal-Valutazzjoni ta’ l-Impatt kurrenti, pereżempju biex jiżgura li jkun hemm il-ħarsien tal-prinċipji tas-sussidjarjetà u tal-proporzjonalità. ANNESS PROGRAMM LEĠIŻLATTIV U TA’ ĦIDMA TAL-KUMMISSJONI 2007 INIZJATTIVI STRATEĠIĊI Titolu | Tip ta’ proposta jew att | Deskrizzjoni ta’ l-ambitu u l-objettivi | 1. Inizjattivi enerġetiċi a) Reviżjoni Strateġika tal-Politika ta’ l-Enerġija għall-Ewropa b) Pakkett ta’ miżuri li jassiguraw it-tlestija tas-suq intern għall-eletriku u l-gass. | a) Azzjoni/Komunikazzjoni mhux leġiżlattiva b) Proposta/Direttiva Leġiżlattiva Bażi legali: Art 95 u 100 Trattat KE | a) Is-SEER beħsieba tistabbilixxi l-elementi ewlenin ta’ politika ta’ l-enerġija għall-Ewropa li tiġbor flimkien it-tliet għanijet ewlenin tal-politika ta’ l-enerġija: is-sostenibbilità, il-kompetittività, u s-sigurtà tal-provvista. Għandha toffri strateġija fit-tul li tkun osservata mill-Unjoni Ewropea u mill-Istati Membri individwali biex tassigura konsistenza sħiħa u biex ikun hemm vuċi waħda fil-livell internazzjonali. Ser jiġu ttestjati diversi għażliet ta’ politika li għandhom piż differenti fuq kull wieħed mill-għanijiet ewlenin ta’ politika u għandhom jinżammu u jiġu proposti l-aqwa għażliet possibbli mill-Kummissjoni u l-Kunsill Ewropew. Waħda mill-għażliet ta’ politika għandha tistabbilixxi ċertu livell ta’ għejjun ta’ enerġija ħielsa mill-karbonju biex tippromwovi fl-istess ħin is-sostenibbilità u s-sigurtà tal-provvista, filwaqt li jinżamm il-livell mitlub ta’ kompetittività ta’ l-ekonomija Ewropea u prezz aċċessibbli ta' l-enerġija. Ser ikun hemm diversi xenarji, bħala riżultat tas-sett ta' miżuri differenti li għandhom jittieħdu biex jintlaħqu dawn l-għanijiet. b) Il-miżuri li ġejjin għandhom jiġu kkunsidrati u ser jiġu proposti wara li ssir valutazzjoni ta’ l-impatt: - reviżjoni tad-Direttiva 2003/54 - reviżjoni tad-Direttiva 2003/55 - reviżjoni/estensjoni tar-Regolament 1228/03 li tinkludi l-linji gwida ġodda - reviżjoni/estensjoni tar-Regolament 1775/05 li tinkludi l-linji gwida ġodda - reviżjoni tad-Direttivi 2004/67 u 2005/89 - Direttiva/Regolament dwar il-ħażna tal-gass (jew possibbilment inkluża fir-reviżjoni ta’ l-2003/55) Dan it-tibdil ser ikollu l-għan li jkompli jitjieb l-aċċess għan-netwerks ta' l-enerġija billi tissaħħaħ l-indipendenza ta’ l-operaturi tas-sistemi, billi tiżdied il-koerenza tar-regolamenti ta’ l-enerġija f’livell nazzjonali u Ewropew, billi jiżdied il-livell ta’ trasparenza u s-sorveljanza tas-suq u jiġu protetti l-klijenti. | 2. Inizjattivi dwar l-Immigrazzjoni a) Proposta leġiżlattiva għal Qafas ta’ Direttiva ġenerali li tindirizza l-immigrazzjoni tax-xogħol b) Proposta għal direttiva dwar il-kundizzjonijiet ta’ dħul u residenza ta’ ħaddiema b’ħiliet kbar c) Proposta għal Direttiva dwar is-sanzjonijiet minimi għal dawk li jħaddmu ċittadini ta’ pajjiżi terzi li huma residenti illegalment | a) Proposta/Direttiva Leġiżlattiva Bażi legali: Art 63 Trattat KE b) Proposta/Direttiva Leġiżlattiva Bażi legali: Art 63 Trattat KE c) Proposta/Direttiva leġiżlattiva Bażi legali: Art 63(3) (b) Trattat KE | a) L-għan speċifiku huwa li tippromwovi l-integrazzjoni aħjar ta’ immigranti ekonomiċi fis-suq tax-xogħol u li tistabbilixxi regoli ġusti u ċari u d-drittijiet għalihom. Status legali sikur għall-immigranti ekonomiċi – fejn id-drittijiet tagħhom kemm bħala ħaddiema kif ukoll bħala membri tas-soċjetà ospitanti jkunu identifikati u rikonoxxuti b'mod ċar – ser jipproteġihom mill-isfruttament, u għalhekk jikber il-kontribut tagħhom lejn l-iżvilupp u t-tkabbir ekonomiku ta’ l-UE. b) L-għan speċifiku huwa li jitfasslu proċeduri ta’ dħul, li jkunu kapaċi li jiffaċċjaw malajr it-talbiet li jinbidlu għal xogħol minn immigranti fis-suq tax-xogħol, jiġifieri li jkunu jistgħu jimlew il-postijiet vakanti fis-suq tax-xogħol b'mod effettiv u malajr, anki bil-għan li jiġu indirizzati l-konsegwenzi tax-xejriet demografiċi fl-Ewropa. c) Biex jingħata kontribut biex jiġi ttrattat jew jitnaqqas l-impjieg ta' ċittadini ta' pajjiżi terzi residenti illegalment, sabiex fl-istess ħin, titnaqqas l-immigrazzjoni illegali u l-isfruttament ta' ħaddiema bħal dawn. | 3. Komunikazzjoni dwar is-Suq Wieħed | Azzjoni/Komunikazzjoni mhux leġiżlattiva | Il-Komunikazzjoni dwar aġenda għaċ-Ċittadini ssejjaħ għal reviżjoni tas-Suq Wieħed li tħares 'il quddiem. Għandha l-għan li tevalwa l-esperjenza tas-Suq Wieħed mill-1992, biex tidentifika s-suċċessi u n-nuqqasijiet u tara x’azzjoni hija meħtieġa biex tassigura li s-Suq Wieħed ikompli jwettaq il-wegħda ekonomika tiegħu, u tassigura li ċ-ċittadini jgawdu mill-benefiċċji b’mod effettiv. Ir-reviżjoni għandha tfassal viżjoni ċara u koerenti tas-Suq Intern Wieħed. Għandha toffri direzzjoni ċara ta’ politika għas-snin li ġejjin u sservi bħala strument bżonnjuż biex jerġa’ jikkollega liċ-ċittadini mas-Suq Wieħed. | 4. Analiżi tar-realtà soċjali | Azzjoni/Komunikazzjoni mhux leġiżlattiva | F’Ġunju 2006, il-Kunsill Ewropew, filwaqt li rrikonoxxa li d-dinamika kumplessa tal-bidla soċjali fi ħdan is-soċjetajiet tagħna teħtieġ li tkun miftehma aħjar biex issaħħaħ ir-rispons ta' l-Ewropa lejn il-globalizzazzjoni, talab lill-Kummissjoni biex tevalwa s-sitwazzjoni soċjali fl-Unjoni, b'enfasi partikolari fuq il-kwistjonijiet ta' aċċess u opportunità. Din l-evalwazzjoni ser teżamina l-muturi ewlenin wara t-trasformazzjonijiet soċjali fis-soċjetajiet Ewropej. Ser tħares lejn kif dawn il-bidliet jistgħu jiġu evalwati fil-konfront tal-livelli ta’ għixien tajjeb. Ser tipprova tiftaħ dibattitu dwar uħud mill-fatturi ewlenin li jikkontribwixxu għall-għixien tajjeb – bħalma huma l-opportunità ekonomika, il-kwalità tal-ħajja tax-xogħol, l-isfidi tas-soċjetà dejjem tixjieħ, id-demografija u xejriet ġodda tal-ħajja tal-familja, il-faqar u l-inugwaljanza, il-barrieri għas-saħħa u l-mobilità soċjali, il-kriminalità, l-imġiba anti-soċjali, u d-diversità u l-multikulturaliżmu. Dan l-eżerċizzju li jesplora r-realtà soċjali ta’ l-Ewropa għandu l-għan li jibni kunsens ġdid dwar l-isfidi soċjali li qed jiffaċċjaw l-Ewropej. | 5. Proposta għar-reviżjoni tad-Deċiżjoni Qafas tal-Kunsill dwar il-Ġlieda kontra t-Terroriżmu | Proposta/Deċizjoni Leġiżlattiva | Is-sejba ta’ soluzzjonijiet effettivi fil-ġlieda kontra l-propaganda tat-terroriżmu b'diversi mezzi tal-midja. Tiġi limitata t-trażmizzjoni ta’ għarfien espert, b’mod partikolari dwar splużivi u l-manifattur tal-bombi għal għanijiet terroristiċi. | 6. Skema għall-Iskambju ta’ kwoti ta’ l-Emissjonijiet Proposta biex tiġi emendata d-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra fi ħdan il-Komunità u li temenda d-Direttiva 96/61/KE, kif emendata | Proposta/Direttiva Leġiżlattiva Bażi legali: Art 175(1) Trattat KE | Reviżjoni ta’ l-Iskema għall-Iskambju ta’ kwoti ta’ l-Emissjonijiet ta’ l-UE u emenda tad-Direttiva eżistenti biex jitjieb it-tħaddim u jiġi estiż l-ambitu tat-tielet perjodu ta’ skambju li jibda fl-2013 | 7. Komunikazzjoni dwar “Toroq lejn iżjed Flessigurtà: il-kisba ta’ taħlit aħjar ta’ flessibilità u sigurtà” | Azzjoni/Komunikazzjoni mhux leġiżlattiva | L-għan tal-Komunikazzjoni huwa li jesplora l-flessigurtà u jgħin lill-Istati Membri jadottaw sa l-aħħar tas-sena sett ta’ prinċipji komuni. Il-Komunikazzjoni ser tenfasizza s-sitwazzjoni attwali dwar il-flessigurtà fi ħdan l-Istati Membri u toroq possibbli lejn flessigurtà mtejba | 8. Komunikazzjoni dwar “Strateġija Ewropea għas-Servizzi Soċjali ta’ Interess ġenerali” | Azzjoni/Komunikazzjoni mhux leġiżlattiva | Fuq il-bażi ta’ iktar konsultazzjonijiet ma’ l-Istati Membri (pereżempju grupp ta’ livell għoli dwar il-politika tas-saħħa u l-Kumitat tal-Protezzjoni Soċjali) u partijiet interessati relevanti, din il-komunikazzjoni ta’ segwitu ser tistabbilixxi l-passi li jmiss biex jiġi żviluppat approċċ iktar sistematiku fl-applikazzjoni tal-liġi tal-Komunità u l-prinċipji fil-qasam tas-servizzi soċjali. | 9. Qafas Komunitarju għal servizzi tas-saħħa sikuri u effiċjenti | Proposta Leġiżlattiva Bażi legali: Art 95 Trattat KE | L-għan speċifiku huwa li jistabbilixxi qafas Komunitarju għal servizzi tas-saħħa sikuri, ta’ kwalità għolja u effiċjenti biex: - tiġi assigurata s-sigurtà tal-pazjent fejn tiġi pprovduta kura tas-saħħa fil-Komunità kollha; - jiġu indirizzati l-inċertezzi fuq l-applikazzjoni tal-liġi tal-Komunità fis-servizz tas-saħħa li joħolqu ostakli għal kura tas-saħħa transkonfinali; - u biex jitjiebu l-effiċjenza u l-effettività tas-servizzi tas-saħħa fl-UE kollha. | 10. Proposta dwar azzjonijiet biex tissaħħaħ Il-Protezzjoni Diplomatika u Konsolari | Azzjoni/Komunikazzjoni mhux leġiżlattiva | Din il-proposta ser tkun is-segwitu ta’ Komunikazzjoni dwar din il-kwistjoni adottata sa tmiem l-2006. Meta jitqies l-għadd dejjem jiżdied ta’ ċittadini ta’ l-UE li jsiefru barra l-pajjiż u għaldaqstant li aktarx ikollhom bżonn ta’ protezzjoni diplomatika jew konsolari f’każ ta’ problema, mhuwiex aċċettabbli l-livell baxx ta’ informazzjoni dwar id-drittijiet tagħhom. Biex iċ-ċittadini jkunu konxji tad-drittijiet fundamentali tagħhom għal protezzjoni diplomatika u konsolari barra l-UE. Biex jiġu implimentati standards komuni u proċeduri komuni fost l-Istati Membri meta jiġu megħjuna ċittadini ta’ l-UE msiefrin. | 11. White Paper fuq l-istrateġija dwar is-saħħa | Azzjoni/White Paper mhux leġiżlattiva | Il-miri ta’ l-istrateġija dwar is-Saħħa huma: - li ġġib flimkien l-inizjattivi kollha tas-saħħa biex titjieb is-sigurtà u ssir promozzjoni tas-saħħa; - li tfassal aġenda politika dwar it-temi ewlenin tas-saħħa; - li tagħmel monitoraġġ tal-progress bil-miri u l-indikaturi; - li timplimenta mekkaniżmu u strumenti tal-Komunità. | 12. Komunikazzjoni dwar l-Istrateġija Mġedda għall-Aċċess tas-Swieq | Azzjoni/Komunikazzjoni mhux leġiżlattiva | L-adattament tal-metodi ta’ azzjoni ta’ l-Istrateġija hija meħtieġa biex tiżviluppa l-ftuħ tas-swieq dinjin, għall-benefiċċji ta’ l-UE bħala pajjiż terz. Jirrigwarda l-użu ta’ l-istrumenti kollha tal-politika kummerċjali. L-għanijiet ewlenin huma li tkun faċilitata l-esportazzjoni ta' prodotti u servizzi, u ta' investimenti, l-aktar fil-pajjiżi li qed jiżviluppaw u t-tneħħija tal-barriera ta' aċċess għas-swieq u l-għajnuna lill-impriżi li jaħdmu fis-setturi bl-akbar potenzjal biex japprofittaw ruħhom mill-ispeċjalizzazzjoni settorjali dinjija. | 13. Komunikazzjoni dwar Politika Spazjali Ewropea, li tinkorpora Programm Spazjali Ewropew | Azzjoni/Komunikazzjoni mhux leġiżlattiva | L-għan globali ser ikun biex titfassal Politika Spazjali Ewropea koerenti u komprensiva li tkopri l-UE u l-Aġenzija Spazjali Ewropea (ASE), flimkien mal-politika u l-attivitajiet ta’ l-Istati Membri, li jqabbel il-ħtiġijiet ta' l-utenti fuq in-naħa tad-domanda mal-potenzjal strateġiku tas-sistemi u t-teknoloġiji spazjali. Il-Politika tkun diretta biex tisfrutta t-teknoloġiji spazjali u s-sistemi b’appoġġ għall-politiki u l-għanijiet ta’ l-Unjoni. Ser tipprovdi segwitu politiku għall-koordinazzjoni minn dawn il-korpi tal-programmi eżistenti tagħhom taħt il-kappa tal-Programm Spazjali Ewropew. | 14. Komunikazzjoni dwar it-triq 'l quddiem lejn politika marittima futura | Azzjoni/Komunikazzjoni mhux leġiżlattiva | Kif previst fil-Green Paper Lejn Politika Marittima Futura għall-Unjoni adottata mill-Kummissjoni f’Ġunju 2006, il-Komunikazzjoni ser tiġbor fil-qosor ir-riżultati tal-proċess ta’ konsultazzjoni wara l-Green Paper, ser tislet il-konklużjonijiet politiċi u ser tippreżenta ċerti azzjonijiet ta’ segwitu li jistgħu jiġu implimentati f’perjodu ta’ żmien qasir. | 15. Green Paper dwar it-trasport urban | Azzjoni/Green Paper mhux leġiżlattiva | Il-Green Paper ser tevalwa l-benefiċċji li joħorġu minn politika Ewropea dwar it-trasport urban. Il-Green Paper ser tidentifika wkoll il-problemi/sfidi, azzjonijiet (possibbli) ġodda fosthom “azzjonijiet bikrija”, responsabbiltajiet (possibbli), ser tipproponi azzjonijiet li permezz tagħhom l-UE tista’ żżid il-valur, u ser tinkludi lista ta’ mistoqsijiet għal iktar konsultazzjoni. | 16. Green Paper dwar il-Bidla fil-Klima wara l-2012 | Azzjoni/Green Paper mhux leġiżlattiva | Il-Green Paper ser tgħin biex jiġu identifikati l-oqsma fejn teħtieġ azzjoni f'livell Komunitarju biex tappoġġja l-adattament ta' l-UE għaż-żieda fl-effetti ħżiena tal-bidla tal-klima. Il-ħtieġa li tiġi kkunsidrata l-azzjoni fil-livell ta’ l-UE dwar l-adattament kienet indikata fil-Komunikazzjoni tal-Kummissjoni “Nirbħu l-Battalja Kontra t-Tibdil fil-Klima Dinjija”. | 17. Proposta għal Regolament tal-Kunsill dwar l-organizzazzjoni tas-suq komuni ta' l-inbid (*) | Proposta/Regolament Leġiżlattiv/a Bażi legali: Art 37 Trattat KE | Ir-riforma ta' l-organizzazzjoni tas-suq komuni għall-inbid għandha prinċipalment l-ghan: li żżid il-kompetittività tal-produtturi ta’ l-inbid ta’ l-UE; li toħloq reġim ta’ l-inbid li jopera permezz ta’ regoli ċari u sempliċi, regoli sempliċi li jiżguraw bilanċ bejn il-provvista u d-domanda; u li toħloq reġim ta’ l-inbid li jħares l-aqwa tradizzjonijiet tal-produzzjoni ta’ l-inbid ta’ l-UE u ssaħħaħ in-nisġa soċjali u ambjentali taż-żoni rurali. Il-proposta għal Regolament tal-Kunsill kienet preċeduta mill-Komunikazzjoni tal-Kummissjoni li tistipula l-linji gwida għal-leġiżlazzjoni (COM (2006) 319 finali tat-22 ta’ Ġunju 2006). | 18. Inizjattivi fil-qasam tad-Difiża a) Komunikazzjoni dwar l-industriji u s-swieq tad-difiża b) Proposta għal Regolament dwar it-Trasferiment ta’ Prodotti tad-Difiża c) Proposta għal Direttiva dwar il-koordinazzjoni ta’ proċeduri għall-għoti ta’ kuntratti pubbliċi fil-qasam tad-difiża | a) Azzjoni/Komunikazzjoni mhux leġiżlattiva b) Proposta/Regolament leġiżlattiv/a Bażi legali: Art 95 Trattat KE c) Proposta/Direttiva leġiżlattiva Bażi legali: Art 95 Trattat KE | L-industriji tad-difiża s’issa tħallew barra mill-implimentazzjoni tas-suq intern. L-Istati Membri żammew kontroll nazzjonali dwar is-swieq ta’ l-apparat tad-difiża u l-industriji relatati (ibbażat fuq l-Artikolu 296 tat-Trattat KE). Is-swieq huma għalhekk frammentati, u dan iwassal għall-frammentazzjoni simili ta’ l-isforzi ta’ riċerka u bażijiet industrijali. Minħabba li l-problema hija l-frammentazzjoni tas-suq, mhuwiex probabbli li tissolva biss fil-livell ta’ l-Istati Membri. Il-Kummissjoni trid tinkoraġġixxi l-kompetittività tas-settur tad-difiża Ewropew, billi jitqiesu l-karatteristiċi speċifiċi u l-ħtiġijiet ta’ dan is-settur, billi jissaħħaħ l-istatus kummerċjali ta’ l-industrija Ewropea għall-prodotti tad-difiża, li jkompli jiżviluppa l-industrija tad-difiża Ewropea kapaċi li tappoġġja l-ESCP u xogħol l-Istati Membri li jiggarantixxu s-sigurtà nazzjonali. B’mod partikolari, għandha twassal għat-tisħiħ fis-sinerġija bejn il-ħtiġijiet militari u dawk ta’l-industrija rigward prodotti relatati mad-difiża. Barra minn hekk, huwa ġeneralment rikonoxxut li l-livell għoli ta’ frammentazzjoni tas-suq tad-difiża fixkel l-effiċjenza tal-proċessi ta’ għotja u l-funzjonament tas-Suq Intern. F’dan il-kuntest, l-użu estensiv ta’ l-eżenzjoni stipulata fl-Artikolu 296 TKE hija problema kbira, minħabba li twassal għall-użu ta’ regoli nazzjonali ta’ l-offerti mhux koordinati u prattiċi differenti ta’ offerti fis-segmenti tas-suq li jaqgħu de jure taħt ir-regoli Komunitarji. Dan kollu jnaqqas it-trasparenza u l-ftuħ tas-swieq tad-difiża u jikkontribwixxi ħafna biex ikun hemm il-frammentazzjoni attwali tas-suq. Il-Kummissjoni ser tadotta qabel tmiem l-2006 “Komunikazzjoni Interpretattiva dwar l-applikazzjoni ta’ l-Artikolu 296 tat-Trattat fil-qasam ta’ l-offerti tad-difiża.” B’mod parallel, il-Kummissjoni tagħmel Valutazzjoni ta’ l-Impatt biex tevalwa jekk Direttiva possibli jew offerta tad-difiża tkun utli, billi jiġu introdotti regoli flessibbli li huma iktar adattati għan-natura speċifika tas-swieq tad-difiża. | 19. Inizjattivi dwar it-Tkabbir a) Dokument ta’ Strateġija dwar it-Tkabbir b) Rapporti ta’ Progress dwar il-Kroazja, it-Turkija, l-ex Repubblika Jugożlava tal-Maċedonja, l-Albanija, il-Bożnja u Ħerżegovina, is-Serbja (inkluż il-Kosovo) u Montenegro. c) Partenarjati dwar il-Kroazja, it-Turkija, l-ex Repubblika Jugożlava tal-Maċedonja, l-Albanija, il-Bożnja u Ħerżegovina, Montenegro u s-Serbja (inkluż il-Kosovo). | a) Azzjoni/Komunikazzjoni mhux leġiżlattiva b) Azzjoni/dokumenti ta’ ħidma ta’ l-istaff mhux leġizlattiva/i c) Proposta/Deċiżjoni leġiżlattiva Bażi legali: Art 310 Trattat KE | a) Id-“Dokument ta’ Strateġija” fih ir-riżiultati ewlenin tar-Rapporti ta’ Progress u jinkludi proposti għar-rakkomandazzjonijiet tal-politika. b) Ir-Rapporti ta' Progress jevalwaw il-progress li sar mill-Kroazja u t-Turkija u l-ex Repubblika Jugożlava tal-Maċedonja lejn l-adeżjoni kif ukoll il-progress li sar fl-implimentazzjoni tal-proċess ta’ Stabilizzazzjoni u Assoċjazzjoni ma’ l-Albanija, il-Bożnja u Ħerżegovina, Montenegro u s-Serbja inkluż il-Kosovo. c) Il-Partenarjati (Partenarjati ta’ Adeżjoni jew Ewropej) jiddefinixxu għal kull pajjiż prijoritajiet li jridu jintlaħqu fi żmien qasir jew medju. Huma bbażati fuq ir-riżultati tar-Rapporti ta’ Progress. | 20. Inizjattivi dwar il-politika Ewropea tal-Viċinat (ENP) a) Komunikazzjoni fuq l-ENP b) Kooperazzjoni fil-Baħar l-Iswed c) Rapporti ta’ progress dwar l-implimentazzjoni tal-Pjan ta’ Azzjoni ma’ 11-il pajjiż imsieħeb | a) Azzjoni/Komunikazzjoni mhux leġiżlattiva b) Azzjoni/dokumenti ta’ ħidma ta’ l-istaff mhux leġizlattiva/i c) Azzjoni/Komunikazzjoni mhux leġiżlattiva | a) Wara d-dibattitu mal-Kunsill u l-Parlament u partijiet oħra interessati, inklużi pajjiżi msieħba, taħt il-Presidenza Ġermaniża, il-Kummissjoni ser tagħmel proposti speċifiċi biex issaħħaħ l-ENP f’oqsma bħall-integrazzjoni ekonomika u kummerċjali ikbar, iktar mobilità għaċ-ċittadini fl-UE, u l-Fond ta’ Investiment tal-Viċinat. Ser tistabbilixxi proposti għall-arranġamenti suċċessivi ma’ l-Ukrajna, il-Moldova u Iżrael, li l-Pjanijiet ta’ Azzjoni tagħhom jiskadu fl-2008. Il-Komunikazzjoni ser tevalwa l-progress dwar l-implimentazzjoni li hemm fil-Pjanijiet ta’ Azzjoni ta' l-ENP ma’ 11-il pajjiż imsieħeb (ara punt c hawn isfel). b) Proposti għall-preżenza iktar qawwija ta’ l-UE fil-kooperazzjoni fil-Baħar l-Iswed, inklużi l-imsieħba reġjonali ta’ l-ENP kif ukoll ir-Russja u t-Turkija, bħala kontribut ewlieni għall-istabilità u s-sigurtà reġjonali c) Evalwazzjoni tal-Pjanijiet ta’ Azzjoni ta’ 11-il-Pajjiż u l-evalwazzjoni tal-progress lejn l-għanijiet globali tal-Politika Ewropea tal-Viċinat | 21. Segwitu għall-White Paper dwar il-Politika Ewropea dwar il-Komunikazzjoni | Azzjoni/Komunikazzjoni mhux leġiżlattiva | L-għan ewlieni tal-politika huwa t-twaqqif ta’ aġenda ta’ miżuri prattiċi mill-istituzzjonijiet ta’ l-UE, l-Istati Membri u s-soċjetà ċivili, li sservi bħala sies ta’ l-impenn tal-Kummissjoni biex tikkollega maċ-ċittadini u tikkonsolida l-pedamenti demokratiċi tal-proġett Ewropew, inkluż l-iżvilupp ta’ l-isfera pubblika Ewropea. L-azzjonijiet proposti jirriflettu s-suġġerimenti li ħarġu mill-White Paper kif ukoll il-konsultazzjoni pubblika u l-konferenzi ta’ wara għall-partijiet interessati fl-2006 u l-2007 Il-proposti ser jiffukaw fuq it-twaqqif ta’ prinċipji komuni għad-drittijiet tal-komunikazzjoni; l-għoti tal-poteri liċ-ċittadini (edukazzjoni ċivika); il-kooperazzjoni mal-midja; metodi mtejba għall-analiżi u l-għarfien ta’ l-opinjoni pubblika kif ukoll l-iżvilupp ta’ partenarjati ma’ l-imsieħba kollha istituzzjonali ewlenin fl-Istati Membri biex jiżdied ir-rikonoxximent tad-dimensjoni ta’ l-UE fil-kwistjonijiet politiċi nazzjonali. | INIZJATTIVI TA’ PRIJORITÀ Titolu | Tip ta’ proposta jew att | Deskrizzjoni ta’ l-ambitu u l-objettivi | Inizjattivi dwar il-Eurozone a) Rapport ta’ konverġenza – 2007 b) Proposta għal Deċiżjoni(ijiet) tal-Kunsill c) Proposta għal Regolament tal-Kunsill dwar ir-rati tal-kambju tal-muniti għall-euro ta’ l-Istati Membri kkonċernati | a) Azzjoni/Komunikazzjoni mhux leġiżlattiva b) Proposta/Deċiżjoni leġiżlattiva Bażi legali: Art 122(2) Trattat KE c) Proposta/Regolament leġiżlattiv Bażi legali: Art 123(5) Trattat KE | a) Fuq talba ta’ Stat Membru b’deroga, il-Kummissjoni u l-BĊE jippreparaw rapport ta’ konverġenza kull wieħed skond il-proċedura stipulata fl-Artikolu 121(1) tat-Trattat KE. Ir-rapporti jeżaminaw sa fejn l-Istat Membru jkun kiseb grad għoli ta’ konverġenza sostenibbli fuq il-bażi ta’ 4 kriterji ta’ konverġenza. Il-kompatibilità tal-leġiżlazzjoni nazzjonali tagħhom mal-liġi tal-Komunità wkoll tifforma parti mill-evalwazzjoni. b) Jekk wieħed jew iktar Stati Membri jitqiesu li ssodisfaw il-kundizzjonijiet għall-adozzjoni ta' l-euro, id-deroga tagħhom titħassar mill-Kunsill. c) Jekk wieħed jew iktar Stati Membri jitqiesu li ssodisfaw il-kundizzjonijiet għall-adozzjoni ta’ l-euro, il-Kunsill jidddeċiedi dwar ir-rati tal-kambju ta’ l-isħab ġodda taż-żona ta’ l-euro. | Komunikazzjoni mill-Kummissjoni lill-Kunsill u l-Parlament Ewropew dwar l-iskema ta’ appoġġ fis-settur tal-qoton flimkien ma’ proposta għar-regolament li jemenda l-Kapitolu 10a tat-Titolu IV tar-Regolament tal-Kunsill (KE) Nru 1782/2003. | Proposta/Regolament Leġiżlattiv/a Bażi legali: Art. 37 (2) tat-Trattat tal-KE u l-Protkoll Nru 4 dwar il-qoton, anness ma’ l-Att ta’ l-1979 dwar l-Adeżjoni (b’mod partikolari il-paragrafu 6 tiegħu). | Fis-7 ta’ Settembru 2006, il-Qorti Ewropea tal-Ġustizzja annullat ir-riforma ta’ l-2004 dwar il-qoton għaliex id-deċiżjoni dwar ir-riforma ma kenitx qed tqis il-fatturi kollha relevanti, b’mod partikolari l-ispejjeż tax-xogħol u l-vijabilità ta’ l-impriżi tal-ħalġ li l-Qorti tqis meħtieġa biex tevalwa l-profitt ta’ l-uċuħ. Ir-reġim preżenti jista’ jkompli jiġi applikat sakemm issir l-adozzjoni tar-regolament il-ġdid. | White Paper dwar Azzjonijiet għad-Danni għal ksur tar-Regoli ta’ Kompetizzjoni tal-KE | Azzjoni/White Paper mhux leġiżlattiva | Il-White Paper ser tissuġġerixxi s-segwitu possibbli għal Green Paper ta’ l-2005 li eżaminat għadd ta’ barrieri proċedurali u tekniċi fl-Istati Membri li jżommu lill-impriżi u lill-individwi li ġarrbu danni minn ksur tal-liġi tal-kompetizzjoni tal-KE milli jieħdu azzjoni legali privata li tirnexxi sabiex jingħataw kumpens għat-telf li ġarrbu minn min kiser il-liġi. L-għan ewlieni huwa li tiġi assigurata implimentazzjoni effettiva tad-deċiżjoni tal-Qorti Ewropea tal-Ġustizzja li l-effettività sħiħa tat-Trattat tkun qed titqiegħed f’riskju jekk ma tkunx miftuħa għal kull individwu biex jitlob kumpens għad-danni u t-telf imġarrab permezz ta’ kondotta li twassal biex il-kompetizzjoni tiġi ristretta jew mgħawġa, u li hemm obbligu li jkun hemm provvediment għall-mezzi effettivi biex jiġi eżerċitat id-dritt għad-danni. | Komunikazzjoni tal-Kummissjoni dwar l-implimentazzjoni ta’ Strateġiji Nazzjonali għall-kuntratti pubbliċi li jirrispettaw l-ambjent ibbażati fuq il-mira wiesgħa ta’ l-UE u l-monitoraġġ u ffissar ta’ kriterji. | Azzjoni/Komunikazzjoni mhux leġiżlattiva | Tgħolli l-profil politiku billi tipproponi miri wiesgħa ta’ l-UE għall-kuntratti pubbliċi li jirrispettaw l-ambjent; tiżdied l-implimentazzjoni billi tingħata gwida lill-Istat Membru għall-adozzjoni ta’ pjani nazzjonali ta’ azzjoni dwar il-kuntratti pubbliċi li jirrispettaw l-ambjent u billi tipproponi ffissar u monitoraġġ regolari mill-Kummissjoni u l-Istat Membru | White Paper dwar l-Integrazzjoni tas-swieq ta’ l-UE dwar Kreditu b’Ipoteka | Azzjoni/White Paper mhux leġiżlattiva | White Paper dwar kreditu b’ipoteka li tħabbar kull inizjattiva li għandha tiġi proposta biex tippromwovi l-ħolqien ta’ suq tal-kreditu b’ipoteka, ibbażat fuq ir-riżultati ta’ konsultazzjoni wiesgħa wara l-Green Paper ta’ l-2005 dwar il-“Kreditu b’Ipoteka fl-UE”. | Proposta għal Direttiva dwar il-koordinament ta’ proċeduri għall-għoti ta’ konċessjonijiet | Proposta/Direttiva Leġiżlattiva Bażi legali: Art 47(2), 55 u 95 Trattat KE | Il-konsultazzjoni pubblika dwar il-Green Paper dwar il-Partenarjati Pubbliċi-Privati (PPPs) u l-liġi tal-Komunità dwar l-offerti pubbliċi u l-konċessjonijiet urew id-domanda għal ambjent legali stabbli u konsistenti għall-għoti ta’ konċessjonijiet fil-livell ta’ l-UE.Minkejja l-importanza ekonomika tal-konċessjonijiet, huma biss ftit dispożizzjonijiet ta’ leġiżlazzjoni sekondarja Komunitarja li jikkoordinaw il-proċeduri ta' għoti ta’ konċessjonijiet ta’ xogħol. Minbarra dawn id-dispożizzjonijiet, il-korpi kuntrattwali huma liberi li jiddeċiedu kif jagħżlu s-sieħeb privat, għalkemm meta jagħmlu hekk għandhom madankollu jiggarantixxu r-rispett sħiħ għall-prinċipji u r-regoli li joħorġu mit-Trattat. Min-naħa tagħhom, l-għoti ta' offerti tas-servizz huwa mmexxi biss mill-prinċipji tat-Trattat tal-KE. Il-livell ta’ koordinazzjoni fl-UE jidher li huwa l-aktar adattat biex jipprovdi ċ-ċertezza legali meħtieġa, billi jkun hemm konċiljazzjoni ma’ l-allegat bżonn ta’ flessibilità ta’ l-awtoritajiet pubbliċi u jinħoloq ambjent ta’ parità għall-operaturi ekonomiċi. | Direttiva tal-Parlament Ewropew u l-Kunsill dwar it-trasferiment transkonfinali ta’ l-uffiċċju reġistrat ta’ kumpanija pubblika b’responsabbiltà limitata | Proposta/Direttiva Leġiżlattiva Bażi legali: Art 251 Trattat KE | L-abbozz ta’ proposta fih qafas sempliċi li jippermetti t-trasferiment ta’ l-uffiċċju reġistrat tal-kumpanija b’responsabbiltà limitata mingħajr ma jagħlaq fl-Istat Membru oriġinali jew l-inkorporazzjoni formali mill-ġdid fl-Istat Membru Ospitanti. Id-direttiva ser tassigura kontinwità tal-personalità legali tal-kumpanija. Ser tinkludi wkoll dispożizzjonijiet speċifiċi dwar il-parteċipazzjoni ta’ l-impjegati. | Proposta għal Direttiva dwar il-Likwidità ta' kumpaniji ta' l-assigurazzjoni (Likwidità II) (*) | Proposta/Direttiva Leġiżlattiva Bażi legali: Art 47 (2) u 55 Trattat KE | Kumpaniji ta’ l-assigurazzjoni qed jiffaċċjaw kompetizzjoni dejjem ikbar, konverġenza bejn is-setturi finanzjarji u dipendenza internazzjonali. F’konformità ma’ żviluppi simili fis-settur bankarju u wara żviluppi internazzjonali fil-likwidità, ġestjoni ta’ riskju u awditjar, ir-reġim ġdid tal-likwidità għandu l-għan li jħares lit-titolari tal-poloz u l-benefiċjarji. Għandu jsaħħaħ il-kompetittività ta' l-assiguraturi ta' l-UE u jipprovdi allokazzjoni aħjar tar-riżorsi kapitali, mingħajr ma jinħoloq tfixkil sinifikanti fis-suq u l-innovazzjoni ta’ l-industrija ta’ l-assigurazzjoni. | Proposta għal Emenda tad-Direttiva dwar Impriżi għall-Investimenti Kollettivi f'titoli Trasferibbli (UCITS) | Proposta/Direttiva Leġiżlattiva Bażi legali: Art 47(2) u 95 | Id-Direttiva introduċiet il-kunċett tal-passaport UCITS, li jippermetti fond, suġġett għal notifika sempliċi, li jiġi offrut lill-investituri bl-imnut f'kull ġuriżdizzjoni ta' l-UE meta toħroġ l-awtorizzazzjoni fil-pajjiżi ta' oriġini. Id-dispożizzjonijiet tad-direttiva li jiddefinixxu l-limiti ta’ investiment, rekwiżiti ta’ informazzjoni u fatturi oħra UCITS tfasslu bil-għan li jiġu protetti l-investituri. Filwaqt li l-passaport UCITS sab xi problemi fl-implimentazzjoni prattika tiegħu, fetaħ it-triq għal bejgħ transkonfinali ta' fondi ta' investiment. Madanakollu, ma kienx biżżejjed biex jiffaċilita l-konsolidament ta’ l-industrija u jġib effiċjenza akbar. L-għan ta’ din il-proposta huwa li jimmodernizza l-qafas regolatorju eżistenti biex jinkisbu l-objettivi tiegħu (l-effiċjenza tas-suq u l-protezzjoni ta’ l-investitur) f’kuntest fejn it-tibdil strutturali qed ibiddel l-ambjent li fih jevolvi s-settur tal-fond ta’ investiment. Għanijiet operattivi: 1) biex jiġu eliminati l-barrieri lejn l-integrazzjoni tas-suq tal-fondi Ewropew; 2) biex jiġi inkoraġġit it-tnaqqis fl-ispejjeż f’livelli differenti tal-katina ta’ valur ta’ l-industrija tal-fondi u jiġi assigurat li dan it-tnaqqis jingħata lill-investituri; 3) biex ikun hemm il-qafas xieraq għall-investituri biex jieħdu deċiżjonijiet infurmati dwar l-investiment | Rakkomandazzjoni tal-Kummissjoni dwar il-proporzjonalità bejn il-kapital u l-kontroll fil-kumpaniji ta’ l-UE | Azzjoni/Rakkomandazzjoni mhux leġiżlattiva | L-għan ewlieni huwa li jiġu identifikati d-devjazzjonijiet eżistenti mill-allokazzjoni proporzjonali tal-proprjetà u l-kontroll fil-kumpaniji kollha elenkati fl-UE; li tiġi evalwata l-importanza ekonomika tagħhom u jekk devjazzjonijiet bħal dawn għandhomx impatt fuq is-swieq finanzjarji ta' l-UE. Dan jippermetti lill-Kummissjoni tevalwa jekk ir-reġim preżenti dwar id-drittijiet tal-vot ta’ l-azzjonijisti fl-UE kollha huwiex ta’ ostakolu għall-integrazzjoni tas-suq finanzjarju fl-UE, li hija kundizzjoni essenzjali biex jiġu sfruttati l-aħjar benefiċċji tat-tkabbir għal 25 Stati Membri kollha ta' l-UE. | Komunikazzjoni dwar rati oħra tal-VAT barra mir-rata standard | Azzjoni/Komunikazzjoni mhux leġiżlattiva | Il-Kummissjoni beħsiebha tuża r-riżultati ta’ studju ta’ diskussjoni indipendenti ta’ kwalità għal : - l-evalwazzjoni tas-sitwazzjoni attwali fl-UE mkabbar ta' 25 l-aktar f'dak li huwa ħolqien ta' impjiegi, tkabbir ekonomiku u t-tħaddim xieraq tas-suq intern; - id-diskussjoni dwar il-ħtieġa u/jew possibilità ta’ proposti ġodda fil-qasam tar-rati mnaqqsa tal-VAT. Kull proposta għandha twassal għal konsistenza mtejba fl-applikazzjoni tar-rati tal-VAT fl-UE u l-kontribut tagħhom fit-tħaddim xieraq tas-suq intern, kif ukoll il-koerenza ma għanijiet ta’ politika stabbiliti. Il-kjarifika ta’ l-ambitu tar-rati mnaqqsa tal-VAT għandha telimina l-inċertezza għall-impriżi u ċ-ċittadini. | Proposta għal Direttiva tal-Kunsill dwar l-immodernizzar tad-dispożizzjonijiet tal-VAT dwar is-servizzi finanzjarji inkluża l-assigurazzjoni (*) | Proposta/Direttiva Leġiżlattiva Bażi legali: Art 93 Trattat KE | Id-dispożizzjonijiet attwali huma skaduti u jeħtieg li għall-inqas jiġu modernizzati. L-ambjent legali u regolatorju globali li fih topera l-industrija ma jżommx il-pass ma’ l-evoluzzjoni ta’ l-industrija u huwa konfliġġenti mal-preġudizzju lejn l-integrazzjoni vertikali. Il-kumpaniji għalhekk jinżammu lura milli jkompli jtejbu l-istrutturi ekonomiċi u legali tagħhom biex iżidu l-kompetittività tagħhom. It-tibdiliet għandhom ixaqilbu lejn l-immodernizzar tar-regoli, billi tiġi assigurata l-konsistenza tagħhom ma’ l-għanijiet stabbiliti tal-politika u titnaqqas il-ħtieġa li tinkiseb kjarifika permezz ta' litigazzjoni. | Ir-4 Rapport dwar il-Koeżjoni Ekonomika u Soċjali | Azzjoni/Komunikazzjoni mhux leġiżlattiva | Rapport lill-Parlament Ewropew, lill-Kunsill, lil-Kumitat Ekonomiku u Soċjali u lill-Kumitat tar-Reġjuni dwar il-progress li sar lejn koeżjoni ekonomika u soċjali u l-kontribut li sar mill-politika Ewropea u nazzjonali kif ukoll mill-Fondi Strutturali, il-Fond ta’ Koeżjoni, il-BEI u strumenti oħra finanzjarji (Artikolu 159 Trattat KE u 45 Regolament (KE) nru 1260/1999). | Komunikazzjoni dwar “L-implimentazzjoni ta’ l-Aġenda ta’ Liżbona fil-post: Programmi ta’ Politika ta’ Koeżjoni 2007-2013” | Azzjoni/Komunikazzjoni mhux leġiżlattiva | Din il-Komunikazzjoni għandha l-għan li tevalwa safejn il-programmi l-ġodda tal-Politika ta’ Koeżjoni 2007-2013 mistennija jmexxu 'l quddiem l-implimentazzjoni ta’ l-Aġenda mġedda ta’ Liżbona (l-aktar ir-riżultati ta’ l-eżerċizzju ta’ allokazzjoni u ż-żieda fin-nefqa għall-innovazzjoni). | Komunikazzjoni u proposta għal Regolament tal-Kunsill dwar iż-żieda fil-ġlieda kontra s-sajd illegali, Mhux Rappurtat u Mhux Regolat (IUU) | Proposta/Regolament Leġiżlattiv/a Bażi legali: Art 37 Trattat KE | Is-Sajd illegali, mhux rappurtat u mhux regolat huwa ta’ theddida kbira dinjija kontra s-sostenibilità ta’ stokks ta’ ħut u d-diversià marina. Jikkawża wkoll telf kbir lill-komunitajiet kostali u lis-sajjieda li joperaw b’mod legali. Il-Pjan ta’ Azzjoni ta’ l-2001 tal-FAO wera l-kunsens fil-komunità internazzjonali li l-mezzi kollha xierqa għandhom ikunu dedikati biex tinstab soluzzjoni għas-sajd IUU. Wara l-adozzjoni tal-Pjan ta’ Azzjoni mill-Komunità Ewropea fl-2002, trid tiġi definita strateġija ġdida, li tevalwa dak li ntlaħaq diġà u tidentifika x’azzjonijiet ġodda jeħtieġ li jittieħdu. | Komunikazzjoni dwar politika għall-eliminazzjoni progressiva ta’ rimi fis-Sajd Ewropew | Azzjoni/Komunikazzjoni mhux leġiżlattiva | L-għan huwa li titnaqqas il-ħela fl-operazzjonijiet tas-sajd u tiżdied is-sostenibilità tas-sajd billi jiġi eliminat progressivament ir-rimi u jitnaqqsu l-qabdiet sekondarji. | Komunikazzjoni tal-Kummissjoni dwar l-iskarsezza ta’ l-ilma u n-nixfiet | Azzjoni/Komunikazzjoni mhux leġiżlattiva | Dan joħroġ mit-talba ta’ għadd ta’ Stati Membri biex jibdew azzjoni Ewropea dwar l-iskarsezza ta’ l-ilma u n-nixfiet magħmula waqt il-Kunsill ta’ l-Ambjent tad-9 ta’ Marzu 2006. Il-Kummissjoni ppreżentat l-ewwel nota ta’ informazzjoni lill-Kunsill ta’ l-Ambjent f’Ġunju 2006 li fiha kkommettiet ruħha li tikkunsidra liema azzjoni setgħet tittieħed fil-livell ta’ l-UE dwar kwistjonijiet ta’ l-iskarsezza ta’ l-ilma u n-nixfiet, ibbażata fuq analiżi bir-reqqa. | Pjan ta’ Azzjoni dwar il-Produzzjoni u l-Konsum Sostenibbli (SCP) | Azzjoni/Pjan ta’ Azzjoni mhux leġiżlattiva | Il-Kunsill Ewropew jitlob lill-Kummissjoni biex tiżviluppa Pjan ta’ Azzjoni UE-SCP sa l-2007 fil-kuntest ta’ Strateġija mġedda ta’ Żvilupp ta’ l-UE (SDS) ta’ Ġunju 2006. L-għan huwa li jippromwovi l-konsum u l-produzzjoni sostenibbli billi jiġi indirizzat l-iżvilupp soċjali u ekonomiku fi ħdan il-kapaċità ta’ l-ekosistemi u d-diżakkoppjament tat-tkabbir ekonomiku mid-degradazzjoni ambjentali. | Proposta leġiżlattiva dwar ir-Regolamentazzjoni ta’ l-Iżolament tal-Karbonju u l-Ħażna Ġeoloġika (CCS) | Proposta/Direttiva Leġiżlattiva Bażi legali: Art 175 Trattat KE | L-iżolament u l-ħażna hija teknolġija ġdida li tista’ tagħti kontribut sinifikanti biex jitnaqqsu l-emissjonijiet tas-CO2, kemm fl-UE kif ukoll f'livell globali. L-acquis ambjentali jeħtieġ li jiġi adattat għal din it-teknoloġija, biex jitneħħew barrieri mhux mixtieqa billi jitwaqqaf qafas legali għas-CCS fl-UE, biex l-investituri madwar l-Ewropa jkollhom ċertezza legali, u għal ġestjoni ta’ riskji ambjentali ġodda. | White Paper: “Lejn Programm ta’ Adattament tal-Bidla fil-Klima Ewropea” | Azzjoni/White Paper mhux leġiżlattiva | Il-produzzjoni ta’ White Paper Lejn Programm ta’ Adattament tal-Bidla fil-Klima Ewropea, billi jitqies ir-rispons li ħareġ mill-konsultazzjoni tal-Green Paper dwar l-Adattament (li ser tiġi ppubblikata fi tmiem l-2006) li telenka l-azzjonijiet speċifiċi dwar l-adattament li għandha tieħu l-Kummissjoni. | Proposta għal Regolament dwar il-Parlament Ewropew u l-Kunsill dwar il-vetturi bil-mutur li jużaw l-idroġenu tal-gass likwidu jew ikkumpressat | Proposta/Regolament Leġiżlattiv/a Bażi legali: Art 95 Trattat KE | Dan ir-Regolament jistipula r-rekwiżiti għall-approvazzjoni tat-tip tas-sistemi ta’ idroġenu u komponenti ta’ l-idroġenu għall-vetturi bil-mutur tal-kategoriji M u N. Jinkludi wkoll ir-rekwiżiti għall-istallazzjoni ta’ komponenti speċifiċi jew sistemi f’dawn il-vetturi. L-għan ewlieni huwa li jassigura t-tħaddim sew tas-suq intern għall-vetturi bil-mutur li jaħdmu bl-idroġenu filwaqt li jipprovdi livell għoli ta’ sigurtà pubblika u livell għoli ta’ protezzjoni ambjentali. | Proposta għal Regolament tal-Parlament Ewropew u tal-Kunsill dwar it-tip ta’ approvazzjoni ta’ vetturi u magni heavy-duty fir-rigward ta’ l-Emissjonijiet tagħhom (Proposta Euro VI) (*) | Proposta/Regolament Leġiżlattiv/a Bażi legali: Art 95 Trattat KE | Il-proposta għandha tapplika għall-vetturi heavy-duty. L-għan ewlieni tal-proposta hija li tistabbilixxi l-limiti Euro VI għall-emissjonijiet li jniġġżu. Dan huwa primarjament għan tas-suq intern, marbut mill-qrib ma’ l-għan tal-protezzjoni ambjentali. | Inizjattiva leġiżlattiva biex jitnaqqsu l-emissjonijiet tas-CO2 mill-vetturi light duty | Proposta Leġiżlattiv/a/Bażi legali: Art 175 Trattat KE | Ambitu: It-tnaqqis ta’ emissjonijiet medji CO2 u t-titjib ta’ l-effiċjenza tal-karburant minn karozzi tal-passiġġieri (M1) u vetturi kummerċjali ħfief (N1) li jinbiegħu fil-25 pajjiż ta’ l-UE. Għanijiet: it-tip ta’ strument u l-għan ser jiġu stabbiliti billi jitqies: Il-progress li sar mill-industrija tal-karozzi skond il-ftehimiet volontarji attwali biex jilħqu 140 g CO2/km fl-2008/9 L-għan tal-Komunità ta’ 120 g CO2/km sa l-2012 L-approċċ konsistenti u komprensiv lejn it-tnaqqis tas-CO2 (li ser jiġi elenkat fil-Komunikazzjoni tal-Kummissjoni fi tmiem l-2006) | Ir-reviżjoni tad-Direttiva 2001/81/KE tal-Parlament Ewropew u tal-Kunsill tat-23 ta' Ottubru 2001 dwar il-livelli nazzjonali massimi ta' l-emissjonijiet ta' ċerti inkwinanti atmosferiċi | Proposta/Direttiva Leġiżlattiva Bażi legali: Art 175 Trattat KE | It-twaqqif ta’ livelli nazzjoni massimi (kton/year) li għandhom jiġu osservati mill-Istati Membri sa l-2020, Nox, VOC, NH3 u Materja primarji f’partiċelli (PM2.5). Biex jitnaqqsu madwar 1.71 miljun sena ta’ ħajja mill-espożizzjoni għall-materja f’partiċelli, biex jitnaqqsu mortalitajiet akuti mill-espożizzjoni għall-ożonu sa 2,200 skond il-pożizzjoni fl-2000 u biex titnaqqas it-theddida lejn l-ambjent naturali kemm mill-aċidifikazzjoni kif ukoll mill-ewtrofikazzjoni b’55% minn dak teknikament possibbli, emissjonijiet ta’ l-SO2 ikunu jeħtieġu jonqsu b’madwar 82%, emissjonijiet ta’ l-Nox b’madwar 60%, VOCs b’madwar 51%, l-ammonja b’madwar 27% u PM2.5 primarja b’madwar 59% imqabbla ma' l-emissjonijiet fl-2000. | Reviżjoni tal-leġiżlazzjoni eżistenti dwar l-emissjonijiet industrijali (*) | Proposta/Direttiva Leġiżlattiva Bażi legali: Art 175 Trattat KE | Il-qafas legali tal-Komunità dwar ir-regolamentazzjoni ta’ l-emissjonijiet industrijali huwa kumpless u jinkludi l-partijiet ewlenin tal-leġiżlazzjoni li ġejjin: Id-Direttiva (96/61/KE) dwar il-Prevenzjoni u l-Kontroll Integrati tat-Tniġġiż (IPPC) u għadd ta’ Direttivi settorjali, l-aktar id-Direttiva (2001/80/KE) tal-Pjanti l-Kbar ta’ Kombustjoni (LCP), id-Direttiva (2007/6KE) dwar l-Inċinerazzjoni ta' l-Iskart (WI) u d-Direttiva (1999/13/KE) dwar l-Emissjonijiet mis-Solventi (SE) L-interazzjoni bejn dawn l-istrumenti tqanqal għadd ta’ kwistjonijiet, per eżempju dwar l-allineament ta’ l-ambitu, il-konsistenza tad-definizzjonijiet, l-interazzjoni tar-rekwiżiti operattivi u l-monitoraġġ u r-rappurtaġġ mill-Istati Membri. L-għan ġenerali tar-reviżjoni hija li ssir evalwazzjoni ta’ l-ambitu biex jitjieb it-tħaddim tal-qafas legali attwali rigward l-emissjonijiet industrijali u l-interazzjoni bejn il-leġiżlazzjonijiet varji, filwaqt li ma jinbidlux il-prinċipji bażiċi u l-livell ta’ ambizzjoni tal-qafas legali preżenti. B’mod aktar speċifiku, ir-reviżjoni għandha l-għan li: 1. tiċċara ċerti kwistjonijiet legali u tekniċi, billi jitqies ir-riżultat ta’ l-Istrateġiji Tematiċi 2. jiġu evalwati metodi biex tiġi simplifikata l-leġiżlazzjoni dwar l-emissjonijiet industrijali biex jitjieb ir-rendiment ambjentali tagħha 3. jiġi evalwat l-użu ta’ strumenti bbażati fis-suq jew strumenti oħra biex tissaħħaħ l-implimentazzjoni tal-leġiżlazzjoni attwali u tippromwovi l-innovazzjoni. | Komunikazzjoni tal-Kummissjoni dwar l-implimentazzjoni u l-infurzar tal-liġi ambjentali tal-KE | Azzjoni/Komunikazzjoni mhux leġiżlattiva | Jeħtieġ li jinġabru l-appoċċi kollha differenti biex titjieb l-implimentazzjoni tal-leġiżlazzjoni ambjentali fl-Istati Membri. Din l-inizjattiva intlaqgħet bil-ferħ mill-Konferenza tal-Presidenti tal-Kummissjonijiet tal-PE fir-rapport tagħhom dwar l-APS 2007 | White Paper dwar in-Nutrizzjoni | Azzjoni/White Paper mhux leġiżlattiva | Dan id-dokument ser jistabbilixxi strateġija dwar in-nutrizzjoni f’livell ta’ l-UE. L-għanijiet ser ikunu li jippromwovi stili ta’ ħajja b’saħħithom (dieta tajba u livelli ogħla ta’ attività fiżika) biex titwaqqaf il-predominanza tal-piż żejjed u l-ħxuna, u l-kundizzjonjijiet kroniċi li jikkawżaw kwistjonijiet tal-piż (bħad-dijabete, mard kardjovaskulari, xi kanċers eċċ). L-istrateġija ser iġġib 'il quddiem approċċ komprensiv biex jitjiebu l-istili tal-ħajja u jippromwovu approċċi ta’ partenarjati għall-implimentazzjoni ta’ azzjonijiet. L-istrateġija ser tibni fuq mekkaniżmi eżistenti bħal m’hija l-Pjattaforma ta’ l-UE għad-Dieta u l-Attività Fiżika li tipprowovi l-iskambju u l-koordinazzjoni bejn il-partijiet interessati. L-azzjoni tal-Komunità f’dan il-qasam hija importanti għall-koerenza tas-suq wieħed minħabba li azzjonijiet f’dan il-qasam jistgħu jeffettwaw il-moviment liberu ta’ prodotti ta’ l-ikel. | Naħdmu flimkien biex intejbu s-sigurtà: Partenarjati Pubbliċi Privati fil-qasam tas-Sigurtà Ewropea | Azzjoni/Komunikazzjoni mhux leġiżlattiva | Il-Komunikazzjoni ser tippreżenta programm ġenerali għall-kooperazzjoni bejn il-pubbliku u l-privat fil-qasam tas-sigurtà, inklużi kwistjonijiet dwar ir-riċerka dwar is-sigurtà, Il-ġlieda kontra t-terroriżmu u l-kriminalità, titjib fil-kontrolli tal-fruntieri u l-ġestjoni ta’ talbiet għall-viża, u l-protezzjoni tad-data personali. | Komunikazzjoni “Pjan ta’ Azzjoni ta’ l-UE għat-titjib tas-sigurtà ta’ l-isplussivi u l-armi tan-nar” | Azzjoni/Komunikazzjoni mhux leġiżlattiva | Jiġi stimulat dibattitu u djalogu ma’ l-atturi kollha involuti fis-sigurtà ta' l-isplussivi (esperti minn Europol u ċ-Ċentru ta' Sitwazzjoni, esperti nazzjonali mill-Istati Membri, il-Kummissjoni u l-Grupp ta' Ħidma tal-Kunsill dwar it-Terroriżmu) li jitqiesu fit-tħejjija ta' Pjan ta' Azzjoni ta' l-UE għat-titjib tas-sigurtà ta' l-isplussivi u l-armi tan-nar. | Komunikazzjoni dwar il-ġlieda kontra l-kriminalità elettronika | Azzjoni/Komunikazzjoni mhux leġiżlattiva | Il-kriminalità elettronika huwa qasam fejn hija meħtieġa b’mod urġenti azzjoni koordinata f'livell ta' l-UE. Fil-Pjan ta’ Azzjoni tal-Kunsill u tal-Kummissjoni li jimplimenta l-programm ta’ The Hague dwar it-tisħiħ tal-libertà, is-sigurtà u l-ġustizzja fl-Unjoni Ewropea, tħabbar li Komunikazzjoni dwar il-Kriminalità elettronika ser tiġi adottata fl-2006. Fl-istess ħin, ittieħdet id-deċiżjoni li jiġu ppreżentati żewġ Komunikazzjonijiet, waħda dwar il-miżuri preventivi u l-oħra dwar miżuri repressivi. Din ta’ l-aħħar, il-Komunikazzjoni ppjanata dwar il-kriminalità elettronika għandha tistabbilixxi l-approċċ fil-ġejjieni tal-ġlieda fl-UE kollha kontra l-kriminalità elettronika. | Komunikazzjoni dwar l-istrateġija dwar is-saħħa ta’ l-annimali 2007-2013 | Azzjoni/Komunikazzjoni mhux leġiżlattiva | Il-Proposta għandha l-għan li: -Tippreżenta l-Politika tal-Komunità dwar is-Saħħa ta’ l-Annimali (CAHP). -Tippreżenta għanijiet ċari li jirriflettu l-prijoritajiet tal-klijenti; -Tevalwa l-impatt baġitarju (Perspettivi finanzjarji tal-Komunità 2007-2013); -Tassigura l-koerenza tal-CAHP ma’ politiki oħra ta’ l-UE u ftehimiet internazzjonali (SPS); -Timminimizza l-piż regolatorju; -Tipprovdi l-CAHP b’baġit xieraq u strument finanzjarju adegwat. | Regolament 1774/2002 dwar prodotti sekondarji għall-annimali | Proposta/Regolament Leġiżlattiv/a Bażi legali: Art 152 KE Trattat u Art 35 tar-Reg 1774/2002 | L-għan ewlieni huwa li ssir reviżjoni tar-regoli tas-saħħa fuq ABPs billi titqies l-esperjenza miksuba fl-applikazzjoni tar-Regolament 1774/2002. It-tneħħija tad-dispożizzjonijiet sproporzjonati u l-kjarifika ta’ l-ambitu tar-Regolament għandhom iwasslu għal test ċar, li jagħmel il-miżuri aktar effettivi u effiċjenti. Ir-reviżjoni ser tnaqqas il-piż mhux meħtieġ u l-impatti negattivi, iżżid il-benefiċċji billi tissimplifika u tevita d-duplikazzjoni tal-proċeduri amministrattivi għall-awtoritajiet u l-operaturi nazzjonali. | Komunikazzjoni dwar id-donazzjoni u t-trapjant ta’ l-Organi | Azzjoni/Komunikazzjoni mhux leġiżlattiva | It-trapjant ta’ l-organi hija attwalment teknika komuna użata fil-mediċina. It-trapjanti huma f’ħafna każi l-uniċi trattamenti biex jiġi evitat li dawn ma jirnexxux. Dan il-proċess mhuwiex mingħajr riskju għad-donatur u għal min jirċievi l-organi. Il-Kummissjoni, skond l-Artikolu 152 tat-Trattat ta' Amsterdam, għandha d-dritt li tistabbilixxi l-miżuri neċessarji biex ikun hemm standards għolja ta' kwalità u sigurtà ta' l-organi. It-trapjant ta’ l-organi huwa qasam kumpless ħafna li jista’ biss jiġi indirizzat billi jitqiesu l-elementi kollha. | Komunikazzjoni tal-Kummissjoni dwar is-segwitu tal-Green Paper dwar “L-Adattament tal-Liġi tax-Xogħol li jassigura flessibilità u sigurtà għal kulħadd” | Azzjoni/Komunikazzjoni mhux leġiżlattiva | Segwitu mill-Kummissjoni dwar il-konsultazzjoni pubblika mnedija mill-Green Paper ta’ l-2006 dwar il-futur tal-liġi tax-xogħol. Ser tiġbor fil-qosor ir-riżultati tal-konsultazzjoni pubblika u telenka d-direzzjonijiet tax-xogħol li jistgħu jwasslu għall-inizjattivi leġiżlattivi jew mhux leġiżlattivi. | Reviżjoni tad-Direttiva 88/378/KE dwar is-sigurtà tal-ġugarelli (*) | Proposta/Direttiva Leġiżlattiva Bażi legali: Art 95 Trattat KE | L-għanijiet politiċi ewlenin huma s-simplifikazzjoni tal-leġizlazzjoni attwali, it-titjib tas-sigurtà tal-ġugarelli billi jiġu ċċarati r-rekwiżiti essenzjali tas-saħħa, it-titjib tat-tħaddim tas-Suq Intern billi jiġu żviluppati kundizzjonijiet għall-approċċ komuni aħjar mill-awtoritajiet nazzjonali tas-sorveljanza tas-suq fl-implimentazzjoni tal-leġiżlazzjoni fis-seħħ. | Deċiżjoni Qafas (jew Deċiżjoni) dwar il-protezzjoni ta’ xhieda u individwi li jikkooperaw mal-proċess ġudizzjarju | Proposta/Deċizjoni Leġiżlattiva Bażi legali: Art 31(10) Trattat UE u Art 61 Trattat KE | F’xi oqsma tal-kriminalità, bħal ma hija l-kriminalità organizzata u t-terroriżmu, hemm riskju akbar li x-xhieda jkunu suġġetti għall-intimidazzjoni. Il-persuni kollha għandhom id-dmir ċiviku li jagħtu evidenza sinċera bħala xhieda, jekk dan huwa meħtieġ mis-sistema tal-ġustizzzja kriminali, għandu jingħata wkoll rikonoxximent akbar lid-drittijiet u l-ħtiġijiet tagħhom, inkluż id-dritt li ma jkunux suġġetti għal kull interferenza jew li jitqegħdu f’riskju personali. L-Istati Membri għandhom id-dmir li jipproteġu x-xhieda kontra interferenza bħal din billi jipprovdulhom miżuri speċifiċi ta’ protezzjoni mmirati biex jassiguraw b’mod effettiv is-sigurtà tagħhom. | Erasmus Mundus II: Deċiżjoni tal-Parlament Ewropew u tal-Kunsill li tistabbilixxi l-programm għat-titjib fil-kwalità fl-edukazzjoni għolja u l-promozzjoni tal-ftehim interkulturali b’kooperazzjoni mal-pajjiżi terzi | Proposta/Deċizjoni Leġiżlattiva Bażi legali Art 149 Trattat KE | L-għan globali huwa li titkattar il-kooperazzjoni ma' pajjiżi terzi u l-imsieħba ta’ l-iżvilupp wiesa’ uman u soċjali permezz ta’ skema internazzjonali ta’ boroż ta’ studju li tagħmel l-edukazzjoni għolja Ewropea aktar attraenti madwar id-dinja, tippromwovi l-preżenza tagħha fix-xena internazzjonali ta’ l-edukazzjoni għolja, tinkoraġixxi t-titjib tal-kwalità fl-edukazzjoni għolja u l-promozzjoni ta’ l-għarfien interkulturali permezz ta’ kooperazzjoni ma pajjiżi terzi. | Komunikazzjoni dwar Żona ta’ Riċerka Ewropea – Orizzonti ġodda u passi 'l quddiem | Azzjoni/Komunikazzjoni mhux leġiżlattiva | Il-Komunikazzjoni tirrappreżenta t-tnedija ta’ iniżjattiva ewlenija dwar iż-Żona ta' Riċerka Ewropea. Ser tevalwa l-progress li sar lejn ERA mindu tnediet fl-2000, billi tevalwa s-suċċessi u l-fallimenti u tesplora ideat ġodda billi tqis żviluppi bħall-ERC, eċċ u tiddefinixxi azzjonijiet possibbli ġodda f'termini konkreti. Il-COM ser tiġi ppreżentata lill-Kunsill, lill-Parlament u lill-pubbliku, biex isir dibattitu, bil-għan li jiġu ppreżentati proposti għal inizjattivi konkreti għal COM oħra fl-2008 fil-kuntest tar-reviżjoni tal-perspettivi finanzjarji kif ukoll biex tħejji t-trq għall-FP8. | Komunikazzjoni dwar reviżjoni f’Nofs it-Terminu ta’ l-Istrateġija dwar ix-Xjenzi tal-Ħajja u l-Bioteknoloġija | Azzjoni/Komunikazzjoni mhux leġiżlattiva | Il-ħtieġa li terġa’ ssir enfasi u konċentrazzjoni ta’ l-azzjonijiet fuq kwistjonijiet li huma a) relevanti u b) fejn azzjoni komuni għandha l-mezzi biex tagħmel id-differenza. Barra minn hekk, hemm il-ħtieġa li jiġu kkunsidrati r-riżultati konkreti assenjati għall-azzjonijiet, li għandhom jippermettu monitoraġġ iktar bir-reqqa u l-evalwazzjoni ta’ l-Istrateġija attwali għas-snin li ġejjin, u jgħin biex ikun hemm riflessjoni għall-inizjattivi possibbli wara l-2010 Din ir-reviżjoni ser ikollha l-appoġġ ta’ studju dwar l-isfidi, il-konsegwenzi u l-opportunitajiet tal-bioteknoloġija fl-Ewropa li ser isir mill-JRC f’April 2007 (Bio4EU study). | Komunikazzjoni dwar reviżjoni f’nofs it-terminu dwar l-implimentazzjoni ta’ l-Aġenda Soċjali (2005-2010) | Azzjoni/Komunikazzjoni mhux leġiżlattiva | Il-Komunikazzjoni ser ikollha l-għan li tevalwa l-implimentazzjoni ta’ l-Aġenda Soċjali, b’mod partikolari sa fejn sar kontribut għat-twettiq ta’ l-għanijiet soċjali ta’ l-UE biex ikun hemm iktar impjiegi ta' kwalitá aħjar u biex ikun hemm opportunitajiet l-istess għal kulħadd. Fid-dawl ta’ din l-evalwazzjoni, ser tipproponi aġenda ġdida għall-aċċess u s-solidarjetà, u jekk neċessarju tindika li ssir enfasi mill-ġdid fuq il-prijoritajiet fl-oqsma ta’ l-impjiegi u dawk soċjali u telenka b’mod dettaljat il-metodi kif titjieb it-tmexxija u l-implimenzzjoni ta’ l-Aġenda għas-snin li ġejjin. | Pjan għat-teknoloġiji Strateġiċi ta’ l-Enerġija | Azzjoni/Komunikazzjoni mhux leġiżlattiva | Il-Pjan għat-Teknoloġiji Strateġiċi ta’ l-Enerġija għandu jgħin biex iħaffef l-iżvilupp ta' teknoloġiji enerġetiċi li jippromettu u biex joħloq il-kundizzjonijiet biex dawn it-teknoloġiji jaslu fis-suq. | Proposti leġiżlattivi ġodda li jemendaw il-qafas regolatorju għal netwerks u servizzi ta’ komunikazzjonijiet elettroniċi (*) | Proposta/Direttiva Leġiżlattiva Bażi legali: Art 95 Trattat KE | L-għan ewlieni tal-proposti leġiżlattivi huwa li titjieb il-kapaċità tal-qafas attwali biex jilħaq l-għanijiet inizjali tiegħu billi jiġu proposti adattamenti li jqisu l-esperjenza attwali u t-tibdiliet teknoloġiċi u previsti fis-suq fil-ġejjieni. Il-ħolqien ta’ suq wieħed kompetittiv għal servizzi u networks ta’ komunikazzjonijiet elettroniċi fl-Ewropa bl-għan aħħari li jkun hemm benefiċċji għaċ-ċittadini. | Green Paper dwar Servizz Universali fil-Komunikazzjonijiet Elettroniċi | Azzjoni/Green Paper mhux leġiżlattiva | Il-Komunikazzjoni dwar ir-Reviżjoni tal-Qafas Regolatorju ta’ l-UE għall-Komunikazzjonijiet Elettroniċi tad-29 ta’ Ġunju 2006 (COM(2006) 334) ipproponiet biss xi emendi żgħar għad-Direttiva (2002/22/KE) tas-Servizz Universali li ħabbret li l-Kummissjoni ser tippubblika Green Paper dwar is-servizz universali fl-2007 biex jitnieda dibattitu pubbliku wiesa’ biex jirrifletti r-rwol u l-kunċett tas-servizz universali fis-seklu 21. Il-Green Paper tista’ twassal għall-proposti leġiżlattivi fl-2008 (skond l-iskeda stipulata fl-Artikolu 15(1) tad-Direttiva dwar is-Servizz Universali). | Strateġija Ewropea dwar l-Inklużjoni Elettronika | Azzjoni/Komunikazzjoni mhux leġiżlattiva | Fid-Dikjarazzjoni Ministerjali dwar l-Inklużjoni Elettronika li saret f’Riga fl-2006, l-Istati Membri sejħu lill-Kummissjoni biex fl-2007 toħroġ b’approċċ koerenti dwar l-Inklużjoni Elettronika fi ħdan il-qafas ta’ l-2010. Din il-Komunikazzjoni ser tfisser element ewlieni biex ikun ċar dak li l-Kummissjoni timpenja ruħha li tagħmel rigward id-dimensjoni taċ-ċittadin u s-Soċjetà ta’ l-Informazzjoni. Ser tipproponi strateġija għall-Inklużjoni Elettronika li tagħmel enfasi fuq l-opportunitajiet ġodda għall-persuni soċjalment żvantaġġjati u għall-oqsma inqas vantaġġjati biex isir kontribut lejn koeżjoni ekonomika, naturali u territorjali. | Komunikazzjoni dwar it-tisħiħ tat-TV Mobile fis-Suq Intern | Azzjoni/Komunikazzjoni mhux leġiżlattiva | Il-Mobile TV ser joffri servizzi ġodda u eċċitanti bħal m’huwa l-live TV, time-shifted TV kif ukoll xandir b’kontenut awdjoviżiv on demand. Din hija opportunità reali għall-Ewropa. It-taħlita fuq il-Mobile TV tal-mobilità u konsum personalizzat on demand ser tkun tista’ tilqa’ għad-domanda dejjem tiżdied tal-konsumaturi għal għażla ikbar u aktar trattament individwali. Din il-Komunikazzjoni għalhekk għandha l-għan li tappoġġja l-introduzzjoni u l-adozzjoni tal-mobile TV ma’ l-UE kollha billi tindirizza tliet kwistjonijiet ewlenin: (i) jiġi assigurat li spektrum suffiċjenti armonizzat huwa disponibbli (ii) l-aspetti tekniċi u l-istandardizzazzjoni (iii) kontribuzzjoni għal ambjent regolatorju li jwassal għal investiment u innovazzjoni fis-settur | Komunikazzjoni dwar netwerk ferrovjarja immirata għall-merkanzija | Azzjoni/Komunikazzjoni mhux leġiżlattiva | It-trasport tal-merkanzija bil-ferrovija mhux ser ikompli jiżviluppa jekk ma jkunx iktar effiċjenti u jekk ma joffrix kwalità ta’ servizz aħjar. Anki jekk il-ftuħ attwali tas-swieq jiffavorixxu d-dinamiżmu tiegħu, jeħtieġu jittieħdu miżuri oħra biex jistimulaw aktar is-settur. Il-Komunikazzjoni ser tippreżenta pjan ta’ azzjonijiet biex jiffaċilitaw l-iżvilipp ta’ netwerk mmirata għall-ġarr tal-merkanzija li tkun tista’ twassal fit-tul għall-iżvilupp ta’ netwerk li tkun immirata għall-ġarr tal-merkanzija. | Pjan ta' Azzjoni Loġistika dwar it-Trasport ta' Merkanzija | Azzjoni/Komunikazzjoni mhux leġiżlattiva | Din il-Komunikazzjoni ser telenka l-azzjonijiet ikkunsidrati meħtieġa biex ikun hemm użu aħjar ta’ infrastrutturali tat-trasport u loġistika aħjar fl-Ewropa. Sett ta’ azzjonijiet ser ikunu meħtieġa fil-livell baxx u f'dak leġiżlattiv. Dawn l-azzjonijiet jistgħu jinkludu s-soluzzjoni tax-xkiel li jinħoloq fil-loġistika tat-trasport tal-merkanzija, l-iżvilupp ta’ interoperabilità ICT li ttejjeb il-koordinazzjoni u r-rikonoxximent reċiproku ta’ taħriġ loġistiku eċċ. Jirrappreżentaw segwitu għall-Komunikazzjoni dwar il-loġistika tat-trasport tal-merkanzija ta’ Ġunju 2006 li nediet konsultazzjoni wiesgħa dwar is-suġġett. | Komunikazzjoni dwar l-implimentazzjoni tal-programm ta’ azzjoni NAIADES dwar Trasport fil-kanali interni | Azzjoni/Komunikazzjoni mhux leġiżlattiva | Din il-komunikazzjoni ser tikkunsidra l-istat ta’ progress tal-programm ta’ azzjoni NAIADES adottat mill-Kummissjoni f’Jannar 2006. Dan il-programm ta’ azzjoni jipprovdi għall-azzjonijiet f’livell Ewropew, nazzjonali u reġjonali. Il-Komunikazzjoni ser tħares lejn il-qagħda attwali ta’ dawn l-azzjonijiet. Ser tindirizza wkoll il-kwistjoni tal-kundizzjonijiet qafas legali u finanzjarji meħtieġa biex jappoġġja t-trasport fil-kanali interni. | Komunikazzjoni dwar Politika dwar il-Portijiet Ewropej | Azzjoni/Komunikazzjoni mhux leġiżlattiva | Il-Komunikazzjoni ser telenka r-riżultati tal-konsultazzjoni tal-partijiet interessati u l-miżuri possibbli li għandhom ikunu proposti. Sitt workshops ta’ konsultazzjoni mal-partijiet intessati ppjanati għall-perjodu Novembru 2006 – Mejju 2007. Kwistjonijiet għad-diskussjoni huma, inter alia: ir-relazzjonijiet mal-fornituri tas-servizz (kompetizzjoni ġusta, konċessjonijiet, il-pożizzjoni ta' l-awtoritajiet portwali), xkiel operattiv fil-portijiet (l-immaniġġjar tal-merkanzija u l-kapaċità, servizzi tekniċi/nawtiċi), żvilupp sostenibbli tal-kapaċità tal-port u kwistjonijiet ambjentali, kwistjonijiet ta’ politika tat-trasport ġenerali, kooperazzjoni interportwali, finanzjament tal-port (Għajnuna statali, trasparenza tal-kontijiet u l-awtonomija finanjzjarja tal-portijiet), xkiel operattiv barra l-port (konnessjonijiet mal-hinterland, dwana, loġistika), kompetittività tas-swieq mhux tal-UE, imġiba pro-attiva tas-settur portwali u dehra pożittiva tal-portijiet marittimi. | Proposta leġiżlattiva dwar l-infurzar transkonfinali tas-sanzjonijiet fil-qasam tas-sigurtà fit-toroq | Proposta/Regolament Leġiżlattiv/a Bażi legali: Art 71 u 156 Trattat KE | Fir-Rakkomandazzjoni tal-Kummissjoni dwar l-infurzar fil-qasam tas-sigurtà fit-toroq (2004/345/KE) il-Kummissjoni impenjat ruħha li tissottometti proposta għal direttiva dwar l-infurzar li tikkontribwixxi ma’ l-għan ta’ tnaqqis ta’ 50% tan-numru annwali ta’ mwiet fit-toroq fl-2010. L-infurzar hija kwistjoni ewlenija biex jitnaqqas in-numru ta' inċidenti. Mandankollu, mingħajr azzjoni fil-livell ta’ l-UE, is-sanzjonijiet spiss ma jiġux infurzati għal dawk li mhumiex residenti u li jiksru l-liġi tat-traffiku. Il-proposta li qed tiġi eżaminata tiffoka prinċipalment fuq it-twaqqif ta’ sistema ta’ infurzar transkonfinali li tassigura li l-ksur ta’ ligi mwettaq fi Stat Membru minn sewwieqa ta’ Stat Membru ieħor jista’ jkollu segwitu. | Komunikazzjoni dwar il-kumplimentarjetà, it-tqassim tax-xogħol u ż-żieda ta’ l-għajnuna ta’ żvilupp | Azzjoni/Komunikazzjoni mhux leġiżlattiva | L-UE impenjat ruħha li żżid il-kwantità ta’ l-għajnuna li tagħti (kemm fondi komunitarji kif ukoll bilaterali) f’parallel maż-żieda mħabbra tal-livelli tagħha ta' ODA. Biex tagħmel dan, l-UE adottat Pjan ta' Azzjoni dwar l-Effettività ta' l-Għajnuna li jinkludi 9 miżuri li jridu jiġu implimentati qabel l-2010.Waħda mill-miżuri hija li tindirizza d-duplikazzjonijiet, in-nuqqasijiet, in-nuqqas ta’ sinerġiji bejn id-donatori ta’ l-UE li jxekklu l-impatt ta’ l-għajnuna ta’ l-UE u jfissru spejjeż mhux meħtieġa ta’ tranżazzjoni. Il-Komunikazzjoni tirrappreżenta l-kisba ta’ proċess strutturat ma’ l-Istati Membri li għandu l-għan li jistabbilixxi sett ta’ prinċipji operattivi dwar it-tqassim tax-xogħol. Jinkludi wkoll elementi dwar l-użu strateġiku ta’ kofinanzjament biex jappoġġja l-implimentazzjoni ta’ dawn il-prinċipji. | Green Paper dwar it-twaqqif tat-tieni fażi tas-Sistema Komuni Ewropea ta’ Kenn Politiku. | Azzjoni/Green Paper mhux leġiżlattiva | Jiġi stimulat dibattitu u djalogu mal-partijiet kollha involuti fil-politika dwar il-kenn politiku li ser jitqiesu fit-tħejjija ta' l-istrumenti legali tat-tieni fażi li ser tiġi proposta mill-Kummissjoni biex tikkompleta l-Politika Komuni Ewropea ta' Kenn Politiku sa l-2010. | Komunikazzjoni dwar ir-riżultati ta’ konsultazzjoni pubblika dwar il-Green Paper dwar id-difiża kummerċjali | Azzjoni/Komunikazzjoni mhux leġiżlattiva | Din il-Komunikazzjoni ser tislet konklużjonijiet fid-dawl tal-konsultazzjoni pubblika dwar il-Green Paper dwar l-istrumenti ta’ difiża kummerċjali mħabbra fil-Komunikazzjoni Ewropa Globali. Fuq il-bażi tas-sottomossjonijiet mill-partijiet interessati, l-awtoritajiet u partijiet oħra interessati, il-Komunikazzjoni ser tidentifika l-konklużjonijiet ewlenin u l-azzjonijiet ta’ segwitu. | Regolament tal-Kunsill li japplika skema ta’ preferenza tat-tariffi ġeneralizzati – it-tieni ċiklu ta’ l-iskema GSP ġħall-2009-2011 | Proposta/Regolament Leġiżlattiv/a Bażi legali: Art 133 Trattat KE | L-implimentazzjoni tat-tienu ċiklu (għall-perjodu mill-2009 sa l-2011) ta’ l-iskema GSP tal-Komunità, skond il-linji gwida ta’ għaxar snin li jġibu fl-aħjar livell il-kundizzjonijiet għall-prodotti li joriġinaw minn pajjiżi li qed jiżviluppaw biex ikollhom aċċess għas-suq ta’ l-UE. | Komunikazzjoni dwar rendikont tar-relazzjonijiet bejn l-UE u l-Afrika | Azzjoni/Komunikazzjoni mhux leġiżlattiva | Il-Kummissjoni ser tipprepara komunikazzzjoni li tevalwa l-istat tar-relazzjonijiet bejn l-UE u l-Afrika (fosthom l-Istrateġija ta' l-UE għall-Afrika u l-Istrateġija Konġunta UE-Afrika). | L-indirizzar tat-theddid transreġjonali għas-sigurtà permezz ta’ Strument ta’ Stabilità | Azzjoni/Komunikazzjoni mhux leġiżlattiva | Minħabba l-approvazzjoni ta’ l-Istrument ta’ Stabilità, il-Komunikazzjoni ser tevalwa l-isforzi ta’ l-UE dwar l-għajnuna mmirati biex inaqqsu u jkun hemm prevenzjoni tat-theddid għas-sigurtà u ser tagħmel proposti biex titjieb l-effettività u l-koerenza ta’ l-għajnuna esterna ta’ l-UE f’oqsma relatati mal-politika tas-sigurtà. Ser tipproponi modi li jikkumplimentaw l-azzjonijiet f’livelli nazzjonali u reġjonali b’qafas speċifiku ta’ risposti għall-isfidi ta’ natura globali jew transreġjonali. Il-Kummissjoni ser tagħmel segwitu ta’ inizjattivi preċedenti tal-Kummissjoni (bħal ma huma sforzi fi ħdan il-qasam tal-prevenzjoni tal-kunflitt, il-komunikazzjoni tal-Kummissjoni dwar id-dimensjoni esterna tal-JLS, il-komunikazzjoni tal-Kummissjoni dwar ir-Riforma fis-Sistema tas-Sigurtà, eċċ.( | Ftehimiet Globali ma’ pajjiżi ta’ l-ASEAN | Pr